(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΕ΄

Τετάρτη, 22 Ιουνίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ

1.Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς την Υπουργό Παιδείας και Θρησκευμάτων:
 i. με θέμα: «Λειτουργία Μειονοτικού Σχολείου Αγιοχωρίου Ροδόπης», σελ.
 ii. με θέμα: «Αποκατάσταση της αδικίας ενάντια στους μαθητές των καλλιτεχνικών σχολείων», σελ.
 iii. με θέμα: «Προκλητική αδιαφορία του Υπουργείου Παιδείας και Θρησκευμάτων για τους μαθητές των ευπαθών ομάδων και ΑμεΑ», σελ.
 iv. με θέμα: «Διακοπή λειτουργίας της Πατριαρχικής Εκκλησιαστικής Σχολής Κρήτης», σελ.
 v. με θέμα: «Αδιαφορία του Υπουργείου για τα σωρευμένα προβλήματα του Ενιαίου Ειδικού Επαγγελματικού Γυμνάσιου ? Λυκείου (ΕΝΕΕΓΥΛ) Περιστερίου», σελ.

ΠΡΟΕΔΡΕΥΩΝ

ΣΑΚΟΡΑΦΑ Σ., σελ.

ΟΜΙΛΗΤΕΣ

Α. Επί διαδικαστικού θέματος:
 ΣΑΚΟΡΑΦΑ Σ. , σελ.

Β. Επί των επικαίρων ερωτήσεων:
 ΑΡΣΕΝΗΣ Κ. , σελ.
 ΑΧΜΕΤ Ι. , σελ.
 ΔΕΛΗΣ Ι. , σελ.
 ΜΑΚΡΗ Ζ. , σελ.
 ΠΟΛΑΚΗΣ Π. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΡΜΕ΄

Τετάρτη 22 Ιουνίου 2022

Αθήνα, σήμερα στις 22 Ιουνίου 2022, ημέρα Τετάρτη και ώρα 10.36΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία της Η΄ Αντιπροέδρου αυτής κ. **ΣΟΦΙΑΣ ΣΑΚΟΡΑΦΑ**.

**ΠΡΟΕΔΡΕΥΟΥΣΑ (Σοφία Σακοράφα):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 21-6-2022 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΡΜΔ΄ συνεδριάσεώς του, της Τρίτης 21 Ιουνίου 2022, σε ό,τι αφορά την ψήφιση στο σύνολο του σχεδίου νόμου του Υπουργείου Δικαιοσύνης: «Ενσωμάτωση της Οδηγίας (ΕΕ) 2019/713 του Ευρωπαϊκού Κοινοβουλίου και του Συμβουλίου της 17ης Απριλίου 2019 για την καταπολέμηση της απάτης και της πλαστογραφίας μέσων πληρωμής πλην των μετρητών και την αντικατάσταση της απόφασης-πλαίσιο 2001/413/ΔΕΥ του Συμβουλίου (L 123) και λοιπές επείγουσες διατάξεις»).

Κυρίες και κύριοι συνάδελφοι, θα ήθελα να κάνω μια ανακοίνωση προς το Σώμα.

Οι Υπουργοί Οικονομικών, Ανάπτυξης και Επενδύσεων, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Προστασίας του Πολίτη, Πολιτισμού και Αθλητισμού, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, καθώς και ο Υφυπουργός Αθλητισμού κατέθεσαν στις 21-6-2022 σχέδιο νόμου: «Ενσωμάτωση της παρ. 5 του άρθρου 1 της Οδηγίας (ΕΕ) 2017/952 του Συμβουλίου της 29ης Μαΐου 2017 για την τροποποίηση της Οδηγίας (ΕΕ) 2016/1164 όσον αφορά τις ασυμφωνίες στη μεταχείριση υβριδικών μέσων με τρίτες χώρες (L 114), κύρωση της Σύμβασης μεταξύ του Ελληνικού Δημοσίου και της Επιχείρησης Καζίνο Ευρέος Φάσματος Ελληνικού Ανώνυμη Εταιρεία, για την παραχώρηση άδειας λειτουργίας επιχείρησης καζίνο (EKAZ) ευρέος φάσματος δραστηριοτήτων στον Μητροπολιτικό Πόλο Ελληνικού - Αγίου Κοσμά, θέσπιση ολοκληρωμένου πλαισίου για την απόδοση βιώσιμης προοπτικής ανάπτυξης και την εκ νέου λειτουργία των Ναυπηγείων Σκαραμαγκά, τροποποιήσεις του Κώδικα Αναγκαστικών Απαλλοτριώσεων Ακινήτων και του Οργανισμού του Νομικού Συμβουλίου του Κράτους, επείγουσες φορολογικές και τελωνειακές ρυθμίσεις και άλλες διατάξεις αρμοδιότητας Υπουργείου Οικονομικών».

Παραπέμπεται στην αρμόδια Διαρκή Επιτροπή.

ισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα ότι οι επίκαιρες ερωτήσεις που θα συζητηθούν σήμερα είναι οι με αριθμό 788/20-6-2022, 792/20-6-2022, 794/20-6-2022, 799/20-6-2022 και 804/20-6-2022.

Ξεκινάμε με τη συζήτηση της δεύτερης με αριθμό 804/20-6-2022 επίκαιρης ερώτησης πρώτου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς την Υπουργό Παιδείας και Θρησκευμάτων, με θέμα: «Λειτουργία Μειονοτικού Σχολείου Αγιοχωρίου Ροδόπης».

Στην επίκαιρη ερώτηση θα απαντήσει η Υφυπουργός Παιδείας και Θρησκευμάτων κ. Ζωή Μακρή.

Κύριε συνάδελφε, έχετε τον λόγο για δύο λεπτά.

**ΙΛΧΑΝ ΑΧΜΕΤ:** Ευχαριστώ, κυρία Πρόεδρε.

Κυρία Υπουργέ, πριν αναπτύξω την ερώτησή μου στην πρωτολογία μου, θα ήθελα να σας υπενθυμίσω και να καταθέσω στην Ολομέλεια ότι οι αναστολές και οι καταργήσεις των σχολείων βάσει του νόμου, που όταν πέφτει ένας αριθμός μαθητών κάτω από επτά υποχρεωτικά αναστέλλονται προσωρινά μέχρι να έρθουν άλλοι μαθητές, ήταν απρόσφορες και καταστροφικές για τη μειονοτική εκπαίδευση.

Ήταν καταστροφικές, διότι τα περισσότερα σχολεία βρίσκονταν στον ορεινό όγκο, μικρά χωριά, με αποτέλεσμα να μειωθεί την τελευταία εικοσαετία κατά εκατό τοις εκατό ο αριθμός των μειονοτικών σχολείων. Και επειδή το μειονοτικό σχολείο είναι ένα δικαίωμα επιλογής του γονέα -και το δημόσιο σχολείο-, πρέπει από την πολιτεία αυτό να στηρίζεται. Με αφορμή την επίκαιρη ερώτηση που καταθέτω, ίσως και κάποια άλλη, πρέπει να το δούμε.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θα ήθελα λίγο την ανοχή σας. Ποιο είναι, όμως, τώρα το περιεχόμενο της σημερινής επίκαιρης ερώτησης; Είναι ένα πολύ χαρακτηριστικό παράδειγμα. Έχουμε ένα νηπιαγωγείο και ένα δημοτικό σχολείο στην ίδια αυλή, δίπλα-δίπλα. Έχουμε ένα τέλειο δημοτικό σχολείο στο Αγιοχώρι. Είναι ανακαινισμένο. Σε αυτό το σχολείο φέτος σπουδάζουν δεκαέξι νήπια, από αυτά τα νήπια τα οκτώ είναι σε νηπιακή και τα άλλα οκτώ στην προνηπιακή ηλικία. Δηλαδή οκτώ από τα παιδάκια αυτά θα πάνε στο δημοτικό σχολείο. Δηλαδή βγαίνουν από το νηπιαγωγείο και θα πάνε στο διπλανό δημοτικό σχολείο.

Αυτά τα νήπια είναι από τα διπλανά χωριά, όπου τα σχολεία είχαν κλείσει και απέχουν ένα με δύο χιλιόμετρα. Και με μια απόφαση της περιφερειακής διεύθυνσης από αυτά τα οκτώ παιδάκια του νηπιαγωγείου μόνο στα δύο επιτρέπεται να πάνε στο Αγιοχώρι, ενώ στα υπόλοιπα έξι τούς λένε ότι «θα πάτε εσείς σε άλλο χωριό, στα Αρριανά», το οποίο απέχει για το ένα δεκαπέντε χιλιόμετρα και για το άλλο είκοσι χιλιόμετρα. Και μάλιστα τη στιγμή που όλοι οι γονείς, και οι οκτώ, κατέθεσαν αίτηση και είπαν εμείς θέλουμε να πάμε στο Αγιοχώρι, διότι μας βολεύει η απόσταση των δύο χιλιομέτρων.

Ερωτάσθε, λοιπόν, τα εξής. Υπάρχει άρτια σχολική μονάδα. Η πολιτική του Υπουργείου Παιδείας είναι οι συγχωνεύσεις. Nα διατηρηθεί αυτό το σχολείο, να ζήσει και αν μπορούν και από άλλα χωριά να έρχονται εκεί πέρα. Η απομάκρυνση των εξάχρονων μαθητών για είκοσι χιλιόμετρα, έστω και με δαπάνη του ελληνικού δημοσίου με ταξί ή με λεωφορείο, είναι ταλαιπωρία. Τι θα γίνει, δηλαδή, αν δεν εγγραφούν αυτά τα παιδιά; Ποιο είναι το αποτέλεσμα; Το αποτέλεσμα είναι ότι το δυναμικό του σχολείου στο Αγιοχώρι θα πέσει κάτω από επτά μαθητές, με αποτέλεσμα και αυτό του χρόνου να κλείσει. Εύλογα οι γονείς και η μειονότητα λένε ότι υπάρχει σκοπιμότητα εδώ πέρα, προκειμένου να κλείσουν όλα τα μειονοτικά δημοτικά σχολεία.

Επίσης, ερωτάσθε αν σκοπεύετε να τοποθετηθείτε και να ανακληθεί αυτή η απόφαση η αναίτια, η οποία είναι άδικη και ταλαιπωρεί και τις οκτώ οικογένειες, προκειμένου να δώσουμε μια λύση σε αυτό το θέμα.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Κύριε συνάδελφε, θα σας απαντήσω ξεκινώντας από τους λόγους για τους οποίους το Υπουργείο μας παντού, αλλά και στην Περιφέρεια Ανατολικής Μακεδονίας και Θράκης, επιλέγει να ενισχύσει τα πολυθέσια δημοτικά σχολεία.

Οι λόγοι, κύριε συνάδελφε, είναι παιδαγωγικοί και διδακτικοί. Δηλαδή ο διαθέσιμος χρόνος για κάθε μάθημα στα πολυθέσια σχολεία είναι σαράντα πέντε λεπτά. Ο αντίστοιχος χρόνος στα ολιγοθέσια είναι δεκαπέντε λεπτά. Στα πολυθέσια σχολεία οι μαθητές τα μαθήματα της τάξης τα διδάσκονται ως μαθήματα, όχι ως κύκλους μαθημάτων. Παρατηρείται στα ολιγοθέσια σχολεία, όπως είμαι σίγουρη ότι γνωρίζετε, τη μια χρονιά τα μαθήματα της Δ΄ τάξης, για παράδειγμα, να τα διδάσκονται τα παιδιά στη Γ΄ τάξη. Είναι ο κανόνας στα ολιγοθέσια σχολεία. Στα πολυθέσια μειονοτικά σχολεία τα μαθήματα της Αγγλικής Γλώσσας και της Φυσικής Αγωγής, για παράδειγμα, διδάσκονται από εκπαιδευτικούς ειδικοτήτων και εφαρμόζονται και καινοτόμες δράσεις, δηλαδή ολοήμερο πρόγραμμα, εργαστήρια δεξιοτήτων, κάτι το οποίο στα ολιγοθέσια σχολεία δεν συμβαίνει.

Στην περίπτωση στην οποία αναφέρεστε, χρόνια τώρα, κύριε συνάδελφε, οι μαθητές που προέρχονται από τους οικισμούς Στροφής και Νέδας φοιτούν στο εξαθέσιο μειονοτικό σχολείο Αρριανών, που απέχει 9,4 και 9,5 χιλιόμετρα από τους δύο οικισμούς. Η μεταφορά των μαθητών γίνεται χωρίς επιβάρυνση των γονέων και δεν έχει διατυπωθεί, σας βεβαιώ, στην περιφερειακή διεύθυνση ή στο Υπουργείο μας κανένα παράπονο.

Οι μαθητές του οικισμού Ηπίου ήδη από την τρέχουσα σχολική χρονιά φοιτούν στο εξαθέσιο μειονοτικό σχολείο που απέχει 8,5 χιλιόμετρα. Και η μεταφορά αυτών των μαθητών γίνεται χωρίς επιβάρυνση των γονέων. Επίσης, δεν έχει διατυπωθεί παράπονο. Αντίθετα, κύριε συνάδελφε, εκφράστηκε από τους γονείς η απορία γιατί μέχρι τώρα δεν γινόταν αυτή η δωρεάν μεταφορά, ώστε και τα παιδιά τα δικά τους να επωφεληθούν από τα πλεονεκτήματα που τα πολυθέσια σχολεία παρέχουν, που ορισμένα από τα οποία σας τα ανέφερα στην αρχή. Η φοίτηση των μαθητών των τριών οικισμών στο διθέσιο σχολείο Αγιοχωρίου, αντί των εξαθεσίων σχολείων που φοιτούν σήμερα, όπως εσείς ζητάτε με την ερώτησή σας, δεν υπακούει σε κανένα παιδαγωγικό ή διδακτικό κριτήριο.

Επειδή, όμως, και στη γραπτή ερώτησή σας και στην τοποθέτησή σας υπαινιχθήκατε ότι υπάρχει μια πολιτική για να περιοριστούν τα ολιγοθέσια μειονοτικά σχολεία, θέλω να σας πω -γιατί έχω τους αριθμούς- ότι τα ολιγοθέσια μειονοτικά σχολεία είναι σαράντα τέσσερα και αντιστοιχούν στο 78,57% των λειτουργούντων σχολείων, όταν τα δημόσια μη μειονοτικά ολιγοθέσια σχολεία είναι μόλις δύο και αντιστοιχούν στο 7,69% των λειτουργούντων δημόσιων σχολείων.

Ευχαριστώ πολύ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κυρία Υπουργέ.

Ελάτε, κύριε συνάδελφε, έχετε τον λόγο.

**ΙΛΧΑΝ ΑΧΜΕΤ:** Κυρία Υπουργέ, άκουσα τα επιχειρήματά σας, από τα οποία ήταν το ένα παιδαγωγικό και το άλλο είναι ότι ο αριθμός των διθέσιων σχολείων σε σχέση με τα άλλα δημόσια σχολεία είναι αυξημένος.

Όταν χαράσσεται από το Υπουργείο Παιδείας μία πολιτική, σαφέστατα το παιδαγωγικό κριτήριο είναι πάρα πολύ σημαντικό. Δεν διαφωνούμε σε αυτό και το πόρισμα της διακομματικής είναι προς αυτή την κατεύθυνση και μάλιστα λέει να γίνουν συγχωνεύσεις και να δημιουργηθούν μεγάλα μειονοτικά σχολεία, ούτως ώστε η εκπαίδευση να είναι άρτια. Υπάρχουν, όμως, και οικονομικά και κοινωνικά και πολιτιστικά κριτήρια, τα οποία ο νομοθέτης δεν έχει ξεκαθαρίσει ότι είναι υποχρεωτικό -one way που λέμε, δηλαδή-, ότι σώνει και καλά θα πάνε.

Κατ’ αρχάς, όλοι οι γονείς στο συγκεκριμένο σχολείο έχουν καταθέσει αίτηση και θέλουν να πάνε στο Αγιοχώρι. Οπωσδήποτε η γνώμη και η θέληση των γονέων πρέπει να ληφθεί υπ’ όψιν και είναι και νομοθετική δέσμευση προς την περιφέρεια. Δεν μπορεί, δηλαδή, η περιφερειακή διεύθυνση να έρθει και να λέει: «Εγώ κρίνω μόνο με παιδαγωγικά κριτήρια και απορρίπτω τη βούλησή σας.».

Το ότι υπάρχει συναίνεση και δεν υπάρχει παράπονο για τη μεταφορά με λεωφορείο αυτό είναι άλλο θέμα. Το ότι θέλουν, όμως, οι γονείς να πάνε αυτά τα παιδιά σε αυτό το σχολείο πρέπει να ληφθεί υπ’ όψιν.

Δεύτερον, υπάρχουν οικονομικά κριτήρια, γιατί είναι μακριά και υπάρχουν κοινωνικά και πολιτιστικά κριτήρια.

Θέλω να σας θυμίσω και εγώ με αριθμούς -αφού και εσείς είπατε- ότι την τελευταία εικοσαετία, όπως βλέπουμε εδώ πέρα, τα μειονοτικά σχολεία, κατ’ αρχάς, έχουν κλείσει όλα. Το 2002 με 2003 ήταν διακόσια είκοσι ένα σχολεία. Σήμερα, το 2019 έχουν κατέβει στα εκατόν είκοσι ένα, δηλαδή, έχουμε μια μείωση 100% και έτσι όπως πάμε την τελευταία εικοσαετία δεν θα μείνει κανένα. Αυτό βέβαια είναι αφύσικο. Δεν μπορεί να μη μείνει, διότι υπάρχει ισχυρή βούληση της μειονότητας και υπάρχει δέσμευση από τη Συνθήκη της Λωζάννης, κυρία Υπουργέ. Αυτό πού το πάτε;

Εμείς δεν λέμε, όταν είναι κάτω από επτά παιδιά να μην κλείσουν. Εντάξει, αυτός είναι ο νόμος. Όμως όταν ένα σχολείο έχει δυναμική που μπορεί να περάσει το επτά, δηλαδή, μετά από δύο χρόνια να γίνουν δέκα, αυτό το σχολείο γιατί να μην ανοίξει, παρακαλώ; Δεν είδαμε κανένα μειονοτικό σχολείο στη Θράκη, όταν αυξήθηκε το δυναμικό, να ανοίγει, όπως και στο Αγιοχώρι τώρα. Με αυτή την πρακτική μεθοδεύετε να κλείσει.

Θα σας δείξω κάποιες φωτογραφίες από αυτό το σχολείο στο Αγιοχώρι -τις οποίες θα καταθέσω στα Πρακτικά-, για να δείτε τι όμορφο σχολείο είναι. Εδώ είναι ένα σχολείο-«κόσμημα», που έγινε με λεφτά του ελληνικού δημοσίου. Έχει ένα νηπιαγωγείο δίπλα που το έβαψαν, το δημοτικό είναι δίπλα, με ένα πάρα πολύ ωραίο πάρκο για τα παιδιά και εδώ το έχουν χρωματίσει.

Δηλαδή, τι θα κάνουμε; Αυτό το πανέμορφο σχολείο θα το κλείσουμε για παιδαγωγικούς λόγους; Δεν υπάρχουν στην Ελλάδα διθέσια σχολεία; Και του χρόνου αυτό θα γίνει με τη δυναμική του; Έχουμε και άλλα έξι παιδιά, προνήπια, τα οποία κι αυτά θα προστεθούν και τον επόμενο χρόνο και άλλα παιδάκια και σε δυο-τρία χρόνια αυτό το σχολείο από διθέσιο μπορεί να γίνει τετραθέσιο και εξαθέσιο. Αντί να προστατεύσουμε αυτό το «κόσμημα» με λεφτά του δημοσίου, θα πάμε να το κλείσουμε;

Νομίζω πρέπει να ξαναδείτε αυτό το θέμα και να μην έρχεται το Υπουργείο με αυτό το παιδαγωγικό μόνο επιχείρημα να αναστείλει, να περιορίσει, αν θέλετε, αυτό το δικαίωμα των γονέων και της μειονότητας να αγαπήσουν και να στηρίξουν το μειονοτικό σχολείο.

Και ένα τελευταίο και τελειώνω. Θέλω να πω κάτι για το μειονοτικό σχολείο Κομοτηνής, το 1ο Δημοτικό. Τα παιδάκια εκεί βγήκαν πρώτα, πήραν πανελλήνιο βραβείο ως προς την ανακύκλωση για δεύτερη φορά. Το μειονοτικό σχολείο, δηλαδή, είναι ένα καλό σχολείο. Τα παιδιά εκεί πήραν πανελλήνια πρωτιά στην ανακύκλωση, όπως και στη ρομποτική -είναι ένα πρόγραμμα του Υπουργείου Παιδείας-, όπου πάλι μπήκαν στο πρόγραμμα και θα πάνε στην Ευρώπη τώρα. Οφείλουμε, λοιπόν, να στηρίξουμε και το μειονοτικό σχολείο. Όχι, όμως, μόνο στους αστούς, δηλαδή που είναι μέσα στην Κομοτηνή, αλλά και στα χωριά μας, στα μακρινά χωριά μας, ιδίως όταν έχουμε τόσες καλές υποδομές.

Ευχαριστώ.

(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Πράγματι, κύριε συνάδελφε, τα μειονοτικά σχολεία οφείλουμε να τα στηρίξουμε, όχι απλώς να υπάρχουν, αλλά να επιτελούν και τον ρόλο τους τον παιδαγωγικό. Χαίρομαι που συμφωνούμε ότι παιδαγωγικά είναι σωστό να υπάρχουν πολυθέσια σχολεία και όχι ολιγοθέσια. Καταλαβαίνετε ότι οικονομικοί λόγοι δεν υπάρχουν. Σας εξήγησα πριν ότι η μεταφορά των μαθητών γίνεται με επιβάρυνση του δημοσίου και πολύ ορθά.

Σας είπα, επίσης, ότι εκείνο το οποίο γνωρίζει το Υπουργείο μας διά της περιφερειακής διεύθυνσης, είναι ότι οι γονείς θέλουν τα παιδιά τους να πηγαίνουν σε πολυθέσια σχολεία για τους λόγους που ανέφερα, να μην κουράζω ξανά και το Σώμα με τα ίδια επιχειρήματα.

Εάν υπάρχουν διαφοροποιήσεις ή αναστολή λειτουργίας, κύριε συνάδελφε, θέλω να σας εξηγήσω πως γίνεται μόνο για λόγους αριθμητικούς και η αναστολή είναι προσωρινή. Εάν τα σχολεία έχουν δυναμική και υπάρχουν περισσότεροι μαθητές, λειτουργούν ξανά την επόμενη χρονιά. Δεν καταργείται το σχολείο, αναστέλλεται η λειτουργία μόνο όταν υπάρχουν οι λόγοι.

Και θα μου επιτρέψετε να πω πολύ λίγα για το μείζον θέμα, που είναι κατά τη γνώμη μας, κατά τη γνώμη του Υπουργείου, τα παιδαγωγικά πλεονεκτήματα. Δηλαδή, η σύγχρονη διδακτική, κύριε συνάδελφε, δεν παραβλέπει και δεν υποτιμά τη δυαδική σχέση δασκάλου και μαθητή. Αναγνωρίζει, όμως, τον δυναμικό ρόλο της μαθητικής ομάδας και προσπαθεί να μεγιστοποιήσει τα μαθησιακά αποτελέσματα του σχολείου. Να μη θεωρούν οι μαθητές ότι είναι μια απλή διαδικασία που ο ένας προσφέρει γνώσεις, ο άλλος λαμβάνει πληροφορίες, αλλά είναι κάτι πιο ενεργό, πιο επιδραστικό, πιο διαδραστικό. Και αυτό γίνεται όταν υπάρχουν μικρές ομάδες, δηλαδή, τουλάχιστον τέσσερις μαθητές και από τη συνεργασία, την αλληλοσυμπλήρωση, με την αντιπαράθεση, βρίσκονται λύσεις. Και αυτό -το καταλαβαίνετε και εσείς- δεν μπορεί να λειτουργήσει στις ολιγοθέσιες σχολικές μονάδες. Όταν υπάρχουν τρεις, πέντε ή επτά μαθητές ανά τάξη, δεν μπορεί να υπάρχει ομάδα.

Για να μην κουράζω, λοιπόν, με περισσότερα πράγματα, το ξέρετε ότι υπάρχει αυτό και στα αναλυτικά προγράμματα σπουδών, που δίνουν έμφαση στη συνεργασία των μαθητών σε ομάδες, στους ομίλους οι οποίοι δημιουργούνται, στα εργαστήρια δεξιοτήτων, που είναι υποχρεωτικά πια σε όλα τα σχολεία της χώρας, δηλαδή, νηπιαγωγεία, δημοτικά και γυμνάσια. Και θέλω να σας πω ότι η συνεργασία μας με την Περιφερειακή Διεύθυνση Εκπαίδευσης Ανατολικής Μακεδονίας και Θράκης όλα τα δεδομένα -και αυτά που εσείς πολύ σωστά επισημάνατε- τα λαμβάνει υπ’ όψιν πριν πάρει απόφαση που αφορά τη λειτουργία των σχολείων.

Ευχαριστώ πολύ .

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ.

Προχωράμε στην τρίτη με αριθμό 788/20-6-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελήπρος την Υπουργό Παιδείας και Θρησκευμάτων, με θέμα: «Αποκατάσταση της αδικίας ενάντια στους μαθητές των καλλιτεχνικών σχολείων».

Επίσης στην επίκαιρη αυτή ερώτηση θα απαντήσει η Υφυπουργός Παιδείας και Θρησκευμάτων κ. Μακρή.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κυρία Πρόεδρε.

Κυρία Υπουργέ, πέρυσι τον Μάρτη, συγκεκριμένα στις 5 του Μάρτη, εκδόθηκε μία υπουργική απόφαση, η οποία φέρει και τη δική σας υπογραφή, η οποία αναφέρεται στη λειτουργία των μουσικών σχολείων. Σύμφωνα, λοιπόν, με αυτή την υπουργική απόφαση για να μπορεί ένας μαθητής ενός μουσικού γυμνασίου να συνεχίσει να φοιτά σε αυτό το μουσικό γυμνάσιο να πάει στη Β΄ γυμνασίου, στη Γ΄ γυμνασίου ή μετά στην Α΄ λυκείου του μουσικού λυκείου, θα πρέπει να έχει βαθμό ετήσιας επίδοσης σε όλα ανεξαιρέτως τα μουσικά μαθήματα, δηλαδή τα μαθήματα μουσικής παιδείας, να έχει τη βάση, να έχει τον βαθμό «10».

Ως εδώ ακούγεται λογικό, θα έλεγε κανένας, αν και είναι αντιπαιδαγωγικό βεβαίως και ταυτόχρονα και πολύ σκληρό και άτεγκτο, καθώς δεν φαίνεται να υπάρχει πουθενά η δεύτερη ευκαιρία του μετεξεταστέου που δικαιούνται όλα τα παιδιά, όλοι οι μαθητές.

Αυτά αναγράφονται στην παράγραφο 10 αυτής της υπουργικής απόφασης. Για δείτε, όμως, στην προηγούμενη ακριβώς παράγραφο, στην παράγραφο 9, λέει ότι ένας μαθητής μουσικού γυμνασίου μπορεί να προσέλθει στις επαναληπτικές εξετάσεις του Σεπτεμβρίου αν κριθεί μετεξεταστέος ακόμα και σε έξι μαθήματα, εκ των οποίων τα τέσσερα να είναι από τη γενική παιδεία και τα δύο από τη μουσική παιδεία.

Δηλαδή, για να καταλάβει ο κόσμος -όποιος κόσμος, τέλος πάντων, παρακολουθεί-, ένας μαθητής που κόβεται έστω και σε ένα μάθημα μουσικής παιδείας απαγορεύεται να συνεχίσει να φοιτά σε ένα μουσικό γυμνάσιο ή να πάει σε ένα μουσικό λύκειο. Ενώ ο ίδιος μαθητής εάν κριθεί μετεξεταστέος σε ένα, δύο, τρία, ακόμη και τέσσερα μαθήματα γενικής παιδείας, αλλά και σε δύο μαθήματα μουσικής παιδείας, έχει τη δυνατότητα του μετεξεταστέου, έχει τη δυνατότητα της δεύτερης ευκαιρίας του Σεπτέμβρη.

Δεν ξέρω. Μακάρι να είναι γραφειοκρατικός παραλογισμός όλο αυτό. Θα σας ακούσουμε με πολλή προσοχή. Ό,τι και να είναι, όμως, δημιουργεί πολύ σοβαρές αδικίες και πολλά εμπόδια στη φοίτηση των μαθητών των μουσικών σχολείων και αυτό καταγγέλλεται και από την Πανελλήνια Ένωση των Γονέων των Μουσικών και Καλλιτεχνικών Σχολείων, μια καταγγελία και μια ανακοίνωση, την οποία, βεβαίως, θα την καταθέσουμε και στα Πρακτικά.

Σας καλούμε, λοιπόν, να διορθώσετε το ζήτημα αυτό, να διορθώσετε αυτή την υπουργική απόφαση, για να σταματήσει και αυτή η αναστάτωση και αυτή η αδικία και αυτός ο παραλογισμός, αν θέλετε, που προκύπτει από αυτή τη συγκεκριμένη υπουργική απόφαση.

(Στο σημείο αυτό ο Βουλευτής κ. Ιωάννης Δελής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πάρα πολύ, κυρία Πρόεδρε.

Κύριε συνάδελφε, πολύ σύντομα, όπως σύντομα και εσείς με ρωτάτε, και ελπίζω και κατατοπιστικά θα σας απαντήσω στο ερώτημα που θέτετε.

Στα μουσικά σχολεία, όπως και στα γενικά σχολεία, ένας μαθητής είναι άξιος απόλυσης ή προαγωγής όταν σε κάθε μάθημα έχει βαθμό ετήσιας επίδοσης τουλάχιστον «10» και όταν έχει μέσο όρο βαθμών ετήσιας επίδοσης τουλάχιστον «13».

Επαναλαμβάνω ότι αυτό ισχύει και στα μουσικά και στα γενικά. Δεν επαναλαμβάνω για σας. Είμαι σίγουρη ότι έχετε κάνει προεργασία και ξέρετε, αλλά και για αυτούς που μας ακούν, όσοι μάς ακούν, όπως είπατε, γιατί έχει ενδιαφέρον και πράγματι υπάρχουν και καταγγελίες, υπάρχει και αναστάτωση. Αυτό, λοιπόν, ισχύει και στα μουσικά και στα γενικά σχολεία.

Εάν δεν υπάρχουν οι προϋποθέσεις αυτές, επαναλαμβάνω και στις δύο κατηγορίες των σχολείων, ο μαθητής παραπέμπεται το πρώτο δεκαήμερο του Σεπτεμβρίου σε επαναληπτική εξέταση στα μαθήματα στα οποία δεν έχει ετήσια απόδοση ίση ή μεγαλύτερη από το «10», στα μεν γενικά σχολεία, όταν ο αριθμός των μαθημάτων δεν υπερβαίνει τα τέσσερα, στα δε μουσικά σχολεία όταν ο αριθμός των μαθημάτων δεν υπερβαίνει τα τέσσερα και δεν υπερβαίνει τα δύο στη μουσική παιδεία.

Καταλαβαίνετε τη διαφοροποίηση και την προσθήκη των δύο μαθημάτων της μουσικής παιδείας λόγω του ότι είναι μουσικά σχολεία. Δεν υπάρχει καμμία άλλη διαφορά, κανένα άλλο κριτήριο, καμμία άλλη αυστηρότητα. Ό,τι ισχύει στα γενικά σχολεία ισχύει και στα μουσικά ή και απλώς λόγω του ότι είναι μουσικά σχολεία –το λέει και ο επιθετικός προσδιορισμός- υπάρχει η προσθήκη και των δύο αυτών μαθημάτων.

Εάν δεν πληρούνται αυτές οι προϋποθέσεις, ο μαθητής δεν παραπέμπεται σε επαναληπτική εξέταση ούτε στα γενικά σχολεία ούτε στα μουσικά. Επαναλαμβάνει την τάξη. Ποια είναι η διαφορά όταν είναι σε μουσικό σχολείο; Η τάξη επαναλαμβάνεται σε γενικό σχολείο και όχι στο μουσικό.

Επιπλέον, στα μουσικά σχολεία στην περίπτωση που ένας μαθητής είναι στην πρώτη ή στη δεύτερη τάξη και είναι άξιος προαγωγής τον Ιούνιο, επειδή έχει μέσο όρο ετήσιας επίδοσης «13», αλλά δεν έχει τουλάχιστον «10» σε κάθε μάθημα μουσικής παιδείας, τότε δεν χάνει τη χρονιά του, απλώς μετεγγράφεται σε άλλο γενικό σχολείο. Δεν μπορεί, δηλαδή, επειδή στα μουσικά μαθήματα δεν έχει την απαιτούμενη βαθμολογία του «10», να φοιτήσει σε μουσικό σχολείο. Εάν μετά τις επαναληπτικές εξετάσεις, μαθητής της πρώτης ή της δευτέρας τάξης δεν είναι άξιος προαγωγής ή μαθητής της τρίτης τάξης δεν είναι άξιος απόλυσης, τότε υποχρεωτικά μετεγγράφεται και επαναλαμβάνει την τάξη, αλλά πάντα στη γενική παιδεία.

Δηλαδή, για να μην κουράζω και να τα λέω απλά, τα μουσικά σχολεία θεωρούν -και είναι εισήγησή τους και της αρμόδιας επιτροπής- ότι όταν το παιδί το οποίο φοιτά σε όλα τα μαθήματα έχει την απόδοση που απαιτείται, όχι όμως της μουσικής παιδείας, τότε να μη χάνει, βεβαίως, τη χρονιά του, αν δεν τη χάνει, να επαναλαμβάνει τη φοίτησή του, αλλά σε γενικό σχολείο.

Ο μαθητής της τρίτης τάξης του μουσικού γυμνασίου, που μετά τις επαναληπτικές εξετάσεις του Σεπτεμβρίου είναι άξιος απόλυσης, αλλά πάλι δεν έχει ετήσια επίδοση τουλάχιστον «10», θα πάει σε άλλον τύπο λυκείου.

Και θα πω και για τα μουσικά λύκεια, γιατί όλα αυτά που είπαμε είναι για τα μουσικά γυμνάσια. Ισχύει και εκεί ό,τι και στη γενική παιδεία, δηλαδή, ένας γενικός μέσος όρος «10». Εκεί στο λύκειο δεν γίνεται διάκριση γενικών και μουσικών μαθημάτων. Οι επαναληπτικές εξετάσεις και στα μουσικά λύκεια γίνονται όπως στα γενικά. Δηλαδή, δεν υπάρχει ο περιορισμός των τεσσάρων ή έξι μαθημάτων που ανέφερα πριν.

Σας είπα, λοιπόν, ότι ισχύουν στα μουσικά και γενικά λύκεια οι ίδιοι όχι αυστηροί κανόνες, αλλά σωστοί κανόνες, κατά τη γνώμη μου. Στα μουσικά σχολεία προστίθενται τα μουσικά μαθήματα και η απουσία επίδοσης επαρκούς εκεί τα παιδιά τα αποτρέπει να συνεχίσουν τις σπουδές στα μουσικά σχολεία, αλλά τα παραπέμπει στα γενικά.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ, κυρία Υπουργέ.

Κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Υπερασπίζεστε, κυρία Υπουργέ, την υπουργική απόφαση την οποία υπογράψατε. Έχετε κάθε δικαίωμα φυσικά να το κάνετε, αλλά θα είναι εξίσου γενναίο να δεχθείτε τον παραλογισμό της διάταξης.

Θα το εξηγήσω πολύ απλά για να μας καταλάβει ο κόσμος, γιατί ακούστηκαν πάρα πολλά.

Ένας μαθητής γυμνασίου, κυρία Πρόεδρε, σε μουσικό γυμνάσιο, εάν κοπεί έστω και σε ένα μόνο μάθημα μουσικής παιδείας, μόνο σε ένα και περάσει σε όλα τα υπόλοιπα μαθήματα, εκδιώκεται. Αποπέμπεται από το μουσικό γυμνάσιο, σύμφωνα με την εγκύκλιο. Εάν ο ίδιος μαθητής, εκτός από ένα μουσικό μάθημα δεν τα καταφέρει και σε ένα μάθημα γενικής παιδείας -στα Μαθηματικά, στα Αρχαία, σε οτιδήποτε- τότε παραπέμπεται ως μετεξεταστέος τον Σεπτέμβρη. Δεν είναι παράλογο αυτό;

Εκτός -εγώ έτσι το αντιλαμβάνομαι, έτσι το αντιλαμβάνεται και η ένωση των γονέων, νομίζω ότι είναι ζήτημα κοινής λογικής- και αν θέλετε, κυρία Υπουργέ, και δεν το λέτε να μειώσετε τον πληθυσμό των μουσικών σχολείων, γιατί πιθανά να κοστίζουν και πολύ ακριβά. Να μας το πείτε, όμως, όχι με αυτόν τον αντιφατικό τρόπο της νομοθέτησης ή μάλλον των υπουργικών αποφάσεων. Περί αυτού πρόκειται. Σας το έχουν πει γονείς, σας το έχουν πει ακόμα και φιλοκυβερνητικές εφημερίδες και ξέρετε σε ποιες αναφέρομαι. Και σε έγκριτους αρθρογράφους.

Δεν καταλαβαίνω, λοιπόν, γιατί. Εκτός και αν το πείτε τώρα. Να επαναδιατυπωθούν οι συγκεκριμένες παράγραφοι, έτσι ώστε ένας μαθητής θα έχει κίνητρο να μείνει σε περισσότερα μαθήματα για να μη φύγει από το μουσικό σχολείο, παρά να μην τα καταφέρει μόνο σε ένα μάθημα μουσικής παιδείας. Μιλάμε για τα μουσικά σχολεία, για τα καλλιτεχνικά σχολεία που έχουν κι άλλα προβλήματα.

Πρόσφατα, πριν από δυο μήνες, συζητήσαμε εδώ για τη μη έγκαιρη τοποθέτηση καθηγητών του μαθήματος του χορού και τους καθηγητές του κινηματογράφου και αναφέρομαι τώρα γενικότερα στα καλλιτεχνικά σχολεία, γιατί εκεί εμπίπτουν και τα μουσικά. Δεν ξέρω πόσο έχουν τρέξει αυτά τα ζητήματα, με την ευκαιρία σάς τα θέτω. Έχουν βεβαίως τα γνωστά διαχρονικά προβλήματα της μεταφοράς αυτών των μαθητών, γιατί είναι διαδημοτικά αυτά τα σχολεία, δεν είναι μόνο σε έναν δήμο.

Τα μουσικά σχολεία έχουν το ζήτημα της ύλης και των σχολικών εγχειριδίων στα μουσικά μαθήματα, τα οποία δεν υπάρχουν. Και βεβαίως το πολύ σοβαρό ζήτημα -που είναι ένα ζήτημα το οποίο αφορά εκτός από το Υπουργείο σας, την Κυβέρνηση έτσι κι αλλιώς- της πιστοποίησης αυτού του τίτλου που παίρνουν αυτά τα παιδιά από τα μουσικά γυμνάσια. Δεν υπάρχει πιστοποίηση. Πρέπει να πάνε μετά σε ένα ιδιωτικό ωδείο, το οποίο θα πιστοποιήσει ότι έχουν την άλφα, βήτα ή γάμμα μουσική γνώση.

Όμως, επανέρχομαι στην εγκύκλιο, κυρία Υπουργέ, και πραγματικά κάνουμε έκκληση επαναδιατύπωσης επί το ορθόν γύρω από αυτό το ζήτημα, για να σταματήσει αυτός ο παραλογισμός.

Ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Η κυρία Υφυπουργός έχει τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πάρα πολύ, κυρία Πρόεδρε.

Κύριε συνάδελφε, θα σας πω ότι παγίως δεν θα απαντώ σε εκείνα τα οποία θέτονται με αφορμή την ερώτηση, απαντώ πάντοτε και σέβομαι τον κοινοβουλευτικό έλεγχο, με δεδομένο -το γνωρίζετε πολύ καλά- ότι κάθε φορά που γίνεται μια ερώτηση και από εσάς και από όλους τους συναδέλφους είμαστε εδώ ως Υπουργείο και απαντούμε.

**ΙΩΑΝΝΗΣ ΔΕΛΗΣ:** Εντάξει.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Θα σας πω, επίσης, ότι κανείς στο Υπουργείο μας ούτε και εγώ βεβαίως δεν οχυρωνόμαστε πίσω από το ότι νομοθετήσαμε, άρα δεν υπάρχει περίπτωση να έχουμε κάνει λάθη, και οτιδήποτε είναι στρεβλό το διορθώνουμε.

Θα σας αποκαλύψω επίσης ότι το θέμα αυτό με αφορμή και τα δημοσιεύματα στα οποία αναφερθήκατε και την επιστολή των γονέων, το συζητήσαμε στο Υπουργείο με τους υπηρεσιακούς παράγοντες. Είναι κάτι που τα ίδια τα μουσικά σχολεία και η επιτροπή το ζητούν, για να κρατήσουν υψηλό το κύρος των μουσικών σχολείων. Παρ’ όλα αυτά μέσα στις διατάξεις τις οποίες κάθε φορά επεξεργαζόμαστε για να αντιμετωπίσουμε τυχόν αδυναμίες, έχει μπει και αυτό, χωρίς όμως, για να σας είμαι απολύτως ειλικρινής, να έχει παρατηρηθεί μέχρι στιγμής από τους υπηρεσιακούς παράγοντες η αδυναμία που εσείς επισημαίνετε.

Σας το είπα και στην πρωτολογία: ό,τι ισχύει στα γενικά, ισχύει και στα μουσικά. Όλο αυτό το οποίο αναφέρετε εκ πρώτης όψεως και σε πρώτη ανάγνωση δημιουργεί αυτή τη στρεβλή εντύπωση, ότι, ξέρεις, ένα παιδί εάν αποτύχει σε δύο μαθήματα δεν θα εκδιωχθεί, ενώ το παιδάκι το οποίο δεν θα αποτύχει στο μάθημα της…

**ΙΩΑΝΝΗΣ ΔΕΛΗΣ:** Έτσι είναι.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Δεν είναι έτσι. Σας είπα, είναι το ίδιο και στα γενικά και στα μουσικά.

Παρ’ όλα αυτά σάς λέω ότι κανείς δεν οχυρώνεται σε αυτή την Κυβέρνηση, αλλά και στο δικό μας Υπουργείο, πίσω από το ότι νομοθετήσαμε, βγάλαμε υπουργική απόφαση, δώσαμε την εγκύκλιο ή οτιδήποτε άλλο και αυτό δεν αλλάζει. Το εξετάζουμε, αλλά σας λέω ότι οι υπηρεσιακοί παράγοντες τη στιγμή που συζητούμε και σας απαντώ δεν εισηγούνται διαφοροποίηση, δεν έχουν διαφορετική ενημέρωση από τα μουσικά σχολεία και σας το λέω με απόλυτη ειλικρίνεια.

Ευχαριστώ πολύ, κυρία Πρόεδρε.

**ΙΩΑΝΝΗΣ ΔΕΛΗΣ:** Πρέπει να δούμε, όμως, κυρία Υπουργέ…

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Το συζητούμε, κύριε συνάδελφε, αλλά η εξήγηση που έδωσαν σε εμένα είναι η εξήγηση που σας μεταφέρω και έχει λογική. Αν καθίσετε και ακούσετε την απάντησή μου και την επεξεργαστείτε, θα δείτε. Επαναλαμβάνω ότι εκ πρώτης όψεως δημιουργείται άλλη εντύπωση, όμως δεν υπάρχει καμμία διαφοροποίηση.

**ΙΩΑΝΝΗΣ ΔΕΛΗΣ:** Υπάρχει, γι’ αυτό βγάλατε και ξεχωριστή υπουργική απόφαση για τα μουσικά σχολεία.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Προσθέσαμε τα μουσικά μαθήματα, που είναι απαραίτητα.

Κύριε συνάδελφε, ένας ο οποίος δεν ξέρει μουσική, δεν ξέρει σολφέζ, δεν ξέρει ένα συγκεκριμένο όργανο πάνω στο οποίο σπουδάζει δεν μπορεί να συνεχίσει σπουδές σε μουσικό σχολείο. Και εγώ καλή μαθήτρια ήμουν, αλλά δεν μπόρεσα να γίνω αρχιτέκτων, δεν μπορώ να τραβήξω μια ίσια γραμμή.

**ΙΩΑΝΝΗΣ ΔΕΛΗΣ:** Τα είπαμε αυτά. Δεν είναι εκεί το ζήτημα. Ασφαλώς και πρέπει να ξέρουν μουσική.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ πολύ, κύριε συνάδελφε.

Και πάμε στην τέταρτη με αριθμό 794/20-6-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων, με θέμα: «Προκλητική αδιαφορία του Υπουργείου Παιδείας και Θρησκευμάτων για τους μαθητές των ευπαθών ομάδων και ΑΜΕΑ».

Ορίστε, κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κυρία Υπουργέ, από τον παραλογισμό στη μεταχείριση των μαθητών των μουσικών σχολείων πάμε στον πλήρη παραλογισμό σε αυτά που κάνετε όσον αφορά τις ευπαθείς ομάδες μαθητών, παιδιά με ανοσοκαταστολή, με χρόνια νοσήματα και άτομα με αναπηρία. Αυτά τα παιδιά, αυτοί οι μαθητές, λόγω των υποδείξεων των λοιμωξιολόγων, μπήκαν κατευθείαν στην τηλεκπαίδευση. Μιλάω ιδιαίτερα για τις ευπαθείς ομάδες, αλλά και πολλά άτομα με αναπηρία. Η τηλεκπαίδευση -πέρυσι και πρόπερσι ξέρετε τι έγινε- φέτος ξεκίνησε από τον Δεκέμβρη ως τον Μάρτη. Έχασαν τις μισές διδακτικές ώρες.

Οι γονείς και οι μαθητές από τα Γιάννενα συνάντησαν την Υπουργό κ. Κεραμέως, όταν πήγε στα Γιάννενα. Η κ. Κεραμέως δεσμεύτηκε ότι θα το λύσει αυτό το ζήτημα και δεν θα τους βάλει να εξεταστούν με τη διαδικασία που επιλέξατε για τους υπόλοιπους μαθητές. Και στις 18 Μαΐου βγαίνει εγκύκλιος και αποφασίζετε ως Κυβέρνηση αυτά τα παιδιά που δεν διδάχθηκαν την ύλη -δεν διδάχθηκαν καν μέσω τηλεκπαίδευσης, γιατί ξεκινήσατε τόσο αργά- να μπουν στην κανονική διαδικασία, χωρίς μείωση της ύλης, να δώσουν εξετάσεις με τράπεζα θεμάτων και ελάχιστη βάση εισαγωγής.

Καταλαβαίνετε ότι έχουν κοπεί πάρα πολλά παιδιά. Το καταλάβατε, είναι αυτονόητο, προβλεπόμενο, δεν είναι κάποια έκπληξη και στέλνετε αυτά τα παιδιά -μιλάμε για άτομα με χρόνια νοσήματα, μαθητές και άτομα με αναπηρία- τον Σεπτέμβρη από αυτές τις οικογένειες, οι οποίες αιμορραγούν οικονομικά για να αντεπεξέλθουν στις αυξημένες οικονομικές ανάγκες που έχει η συντήρηση και η ζωή, η λειτουργικότητα και η φυσιολογική ζωή αυτών των παιδιών. Διότι δεν κάνει η πολιτεία αυτά που θα έπρεπε να κάνει, σε άλλες χώρες δεν θα υπήρχαν αυτές οι ανάγκες. Τους βάζετε να πληρώνουν και φροντιστήρια; Βάζετε αυτά τα παιδιά με την πολλαπλή ευαλωτότητα να περνάνε το καλοκαίρι στα φροντιστήρια για να περάσουν τον Σεπτέμβρη, επειδή κάνετε αυτή την πολιτική, που είναι ο καθαρός ορισμός της αναλγησίας;

Θα καταθέσω στα Πρακτικά και την επιστολή της ΑΣΓΜΕ και βέβαια στη συνέχεια θα παραθέσω προσωπικές ιστορίες των μαθητών.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Ορίστε, κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ.

Θα απαντήσω στο πρώτο ερώτημά σας, κύριε συνάδελφε, για το 5% των ευπαθών που πρέπει να εισαχθούν στην τριτοβάθμια εκπαίδευση βάσει της βαθμολογίας του απολυτηρίου. Θα σας πω ότι με το ισχύον νομικό πλαίσιο και με ένα πλέγμα διατάξεων έχουν καθοριστεί οι σοβαρές παθήσεις που αφορούν στους υποψηφίους που μπαίνουν χωρίς εξετάσεις στην τριτοβάθμια εκπαίδευση με βάση τον βαθμό του απολυτηρίου τους.

Αυτοί που υπάγονται στην κατηγορία των πασχόντων από σοβαρές ασθένειες ορίζονται στο άρθρο 35 του ν.3794/2009, όπως έχει τροποποιηθεί και ισχύει. Υπάρχει μεγάλο πλέγμα διατάξεων. Έχουν πρόσβαση σε αριθμό θέσεων σε σχολές και τμήματα των πανεπιστημίων σε ποσοστό 5%, καθ’ υπέρβαση του αριθμού των εισακτέων και αυτό ορίζεται με απόφαση της Υπουργού Παιδείας και Θρησκευμάτων, εφόσον προηγουμένως εκείνοι οι οποίοι είναι υποψήφιοι για αυτή την εισαγωγή με το ποσοστό του 5% έχουν απευθυνθεί σε μία από τις ειδικές επταμελείς επιτροπές που συστήνονται σε συγκεκριμένα δημόσια ή πανεπιστημιακά νοσοκομεία, ώστε να αποκτήσουν το πιστοποιητικό διαπίστωσης της πάθησης και υποβάλλουν ηλεκτρονικά μηχανογραφικό δελτίο σε ημερομηνία που ανακοινώνεται από το Υπουργείο.

Για την εισαγωγή των υποψηφίων με σοβαρές παθήσεις στην τριτοβάθμια εκπαίδευση το ακαδημαϊκό έτος 2022 - 2023 εκδόθηκε στις 20-11-2021 εγκύκλιος. Το θέμα της ήταν η ενεργοποίηση επταμελών επιτροπών για έκδοση πιστοποιητικού για την εισαγωγή στην τριτοβάθμια εκπαίδευση ατόμων που πάσχουν από σοβαρές παθήσεις το ακαδημαϊκό έτος 2022 - 2023. Οι υποψήφιοι αυτής της κατηγορίας καλούνταν να απευθυνθούν σε μία από τις ειδικές επταμελείς επιτροπές που είχαν συσταθεί σε συγκεκριμένα δημόσια ή πανεπιστημιακά νοσοκομεία, ώστε να αποκτήσουν το πιστοποιητικό διαπίστωσης πάθησης που σας ανέφερα, σε συνδυασμό βεβαίως πάντοτε με τον ισχύοντα πίνακα των ογδόντα παθήσεων. Θέλω να σας πω ότι φέτος για πρώτη φορά για τους μαθητές αυτούς, γι’ αυτούς τους υποψηφίους, έχουν ενεργοποιηθεί οι διαδικασίες πολύ νωρίτερα, ώστε να μη χάσουν, όπως γινόταν πολλές φορές μέχρι τώρα, το πρώτο εξάμηνο των πανεπιστημιακών σπουδών.

Για να ενταχθούν νέες παθήσεις στην εν λόγω διαδικασία, αρμόδιο είναι το Κεντρικό Συμβούλιο Υγείας. Εκεί διαβιβάζονται τα σχετικά αιτήματα των υποψηφίων, τα οποία συνοδεύονται από τις υπάρχουσες ιατρικές γνωματεύσεις.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας της κυρίας Υφυπουργού)

Στη δευτερολογία μου, κυρία Πρόεδρε, θα απαντήσω στο δεύτερο αίτημα του συναδέλφου.

Σας ευχαριστώ πολύ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ.

Ορίστε, κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κυρία Πρόεδρε.

Κυρία Υπουργέ, αναφέρεστε στις κατηγορίες των μαθητών που πληρούν τα κριτήρια πάγια, κάθε χρονιά, είτε έχουμε COVID είτε υπάρχει τηλεκπαίδευση. Με οτιδήποτε κι αν συμβαίνει, πληρούν τα κριτήρια για να εντάσσονται στο 5% των υπεράριθμων που μπαίνουν στα πανεπιστήμια. Δεν αναφερόμαστε σε αυτό. Αναφερόμαστε σε μια εκπαιδευτική αποτυχία της Κυβέρνησής σας, που αφήσατε αυτά τα παιδιά εκτός πρόσβασης στη γνώση, πρόσβασης στην ύλη.

Ορίστηκε ότι θα έχουν τηλεκπαίδευση και τους ξεκινήσατε τηλεκπαίδευση λίγο πριν από τις διακοπές Χριστουγέννων, σε κάποιες περιπτώσεις τον Μάρτιο. Σε αυτές τις κατηγορίες τη δικιά σας αστοχία σάς ζητάμε να καλύψετε, όχι κάτι άλλο. Δεν ζητάμε κάποιο ρουσφέτι εδώ μέσα. Ζητάμε να γίνει κάτι πάρα πολύ φυσιολογικό για τα παιδιά που δεν διδάχθηκαν την ύλη, η κατηγορία, βέβαια, να είναι ευρύτερη, τουλάχιστον γι’ αυτά τα παιδιά σε ανοσοκαταστολή και τα άτομα με αναπηρία.

Πέρυσι, στις ίδιες συνθήκες, ακριβώς, στις ίδιες συνθήκες, η προαγωγή έγινε με βάση τους βαθμούς του τετραμήνου. Σας ζητάμε να γίνει το ίδιο. Και σας ζητάμε όσον αφορά στην εισαγωγή στα πανεπιστήμια, ναι, να τα εντάξετε εκτάκτως γι’ αυτή τη χρονιά στο 5%.

Ακούστε, όμως, τις προσωπικές ιστορίες. Δεν αναφέρω τα ονόματα, αν και τα έχω. Δεκαοκτάχρονος, πρώτη λυκείου στα Ιωάννινα, 95% εφ’ όρου ζωής αναπηρία, τυφλότητα. Καταλαβαίνετε ότι δεν μπορούσε να παρακολουθήσει, στην πράξη, με τηλεκπαίδευση. Τον βάλατε να περάσει το κανονικό σύστημα εξετάσεων. Θέλετε να δείτε ποια ήταν η κατάσταση στο σχολείο του; Από τα τεράστια κενά, τρίωρα έως τον Οκτώβρη, τετράωρα μέχρι τον Νοέμβρη και τον Νοέμβρη πεντάωρα με πάρα πολλά κενά. Ξεκίνησαν μετά από τα Χριστούγεννα στην ουσία τα εξάωρα, με πάρα πολλά ενδιάμεσα κενά.

Αντίστοιχη περίπτωση έχουμε με μία δεκαεξάχρονη στην τρίτη γυμνασίου στα Ιωάννινα, η οποία έχει πρόβλημα με τον λόγο. Δεν μπόρεσε, στην ουσία, να συμμετάσχει στην εκπαίδευση λόγω αυτών των προβλημάτων και τις δύο χρονιές. Τώρα, τη βάζετε κανονικά να συμμετέχει στις εξετάσεις και μάλιστα με τράπεζα θεμάτων.

Έχουμε τεράστιες ελλείψεις για πέντε μήνες, από τα μέσα Οκτώβρη μέχρι τα τέλη Μαρτίου, σε πάρα πολλά μαθήματα. Τα κενά και πάλι ήταν πεντάωρα μέχρι τον Νοέμβρη, τετράωρα πιο πριν, τρίωρα τον Σεπτέμβρη και τα εξάωρα ξεκίνησαν μετά από τα Χριστούγεννα με πάρα πολλά κενά στο ενδιάμεσο.

Και ολοκληρώνω με ένα παράδειγμα, κυρία Πρόεδρε, ευπαθούς μαθήτριας. Ξεκίνησαν και πάλι τα μαθήματα τηλεκπαίδευσης μετά από τον Δεκέμβρη. Χάθηκαν πάρα πολλές διδακτικές ώρες και τη βάλατε να περάσει εξετάσεις με την ελάχιστη βάση εισαγωγής και την τράπεζα θεμάτων.

Πρόκειται για μια αναλγησία απέναντι σ’ αυτά τα παιδιά. Η απάντηση του κ. Κόπτση στους γονείς όταν του τηλεφώνησαν, ήταν: «Δεν μπορούμε να κοιτάμε το δέντρο…» –το δέντρο είναι τα ευπαθή παιδιά και οι μαθητές με αναπηρία- «…και να χάνουμε το δάσος». Σας ζητάμε να κοιτάξετε αυτά, ακριβώς, τα παιδιά. Είναι κοινή λογική. Δεν σας ζητάμε τίποτα παραπάνω.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ, κυρία Πρόεδρε.

Κάτι έχω χάσει. Προφανώς κάθε περίπτωση, ακόμη και αν είναι μοναδική σε όλη την Ελλάδα και ειδικά όταν πρόκειται για παιδιά τα οποία έχουν αυτά τα προβλήματα που όλοι γνωρίζουμε, είναι άξια σεβασμού και προσοχής. Και σε αυτό ούτε θα αντιδικήσω ούτε θα κάνω άλλη αναφορά. Κάπου, όμως, με μπερδέψατε. Μιλήσατε για την τελευταία μαθήτρια και αναφέρατε την ελάχιστη βάση εισαγωγής, που αφορά σε εκείνους που δίνουν στα πανεπιστήμια, και την τράπεζα θεμάτων, που αφορά στα παιδιά Α΄ και Β΄ λυκείου. Δεν ξέρω πως είναι δυνατόν να συνδυαστούν αυτά. Σε καμμία περίπτωση δεν συνδυάζονται.

Θα σας πω, λοιπόν, τι έγινε σε ό,τι αφορά στα παιδιά αυτά για την παροχή εξ αποστάσεως εκπαίδευσης και επειδή υπαινιχθήκατε ότι δεν απάντησα στο ερώτημά σας να πω ότι στοιχειωδώς γνωρίζω και να διαβάζω και να αντιλαμβάνομαι. Μου είπατε για το 5% των ευπαθών εισακτέων στην τριτοβάθμια. Επ’ αυτού, λοιπόν, απάντησα. Αν θέλετε, εδώ είμαστε, κάθε βδομάδα συναντιόμαστε, μπορείτε να επαναδιατυπώσετε την ερώτηση. Και πάλι θα σας απαντήσω.

Τι κάναμε για τα παιδιά που είχαν ειδικά θέματα; Είχαμε την εξ αποστάσεως εκπαίδευση. Είναι γενικώς μια τιτάνια προσπάθεια. Πέτυχε χάρις στον επαγγελματισμό, στην αυτοθυσία, στη διάθεση των εκπαιδευτικών να προσφέρουν και να βοηθήσουν. Αυτό τους τιμά και το λέμε με κάθε ευκαιρία.

Ειδικότερα, για το σχολικό έτος 2021-2022 οι μαθητές άνω των δώδεκα ετών που πάσχουν από υποκείμενα νοσήματα εντάχθηκαν στην εξ αποστάσεως εκπαίδευση μετά από σχετικό αίτημα και μετά από γνωμάτευση του θεράποντος ιατρού και την έγκριση από την αρμόδια επιτροπή. Υπήρχε μια διαδικασία, δεν ήταν απλώς κατά δήλωση. Ήταν για τα παιδιά μας τα οποία είχαν όντως ανάγκη. Στην κατηγορία αυτή των μαθητών, που δεν ήταν σε θέση με φυσική παρουσία να παρακολουθήσουν την εκπαιδευτική διαδικασία, είχαμε ταυτόχρονη, σύγχρονη εξ αποστάσεως εκπαίδευση.

Σε περιπτώσεις που ήταν δυσχερές να εφαρμοστεί αυτή η ταυτόχρονη, σύγχρονη εξ αποστάσεως διδασκαλία υπό προϋποθέσεις υπήρχε η δυνατότητα σχηματισμού διαδικτυακών τμημάτων, όπου οι εκπαιδευτικοί και οι μαθητές συμμετείχαν αποκλειστικά εξ αποστάσεως στην εκπαιδευτική διαδικασία.

Για την αξιολόγηση των μαθητών της δευτεροβάθμιας εκπαίδευσης που είχαν ενταχθεί στα διαδικτυακά τμήματα στις 18-5-2022 εκδόθηκε εγκύκλιος που ορίζει ότι οι μαθητές αυτοί θα συμμετέχουν διά ζώσης στις προαγωγικές και απολυτήριες εξετάσεις που θα διεξαχθούν στις σχολικές μονάδες στις οποίες εκείνοι είναι εγγεγραμμένοι. Για τις απολυτήριες εξετάσεις στο γυμνάσιο ισχύει ότι οι γραπτές προαγωγικές και απολυτήριες εξετάσεις στα μαθήματα της ομάδας Α΄, δηλαδή τα βασικά μαθήματα, Μαθηματικά, Γλώσσα, Αρχαία, διεξάγονται σε εξεταστική περίοδο που διαρκεί από την 1η μέχρι τις 15 Ιουνίου. Οι μαθητές που δεν προσέρχονται λόγω σοβαρού κωλύματος -να μην πω τις προϋποθέσεις γιατί είναι γνωστές- που συνιστά ανωτέρα βία έχουν τη δυνατότητα να προσέλθουν σε επαναληπτικές εξετάσεις πριν από την έναρξη των μαθημάτων τον Σεπτέμβριο. Γι’ αυτούς τους μαθητές δεν προβαίνει ο σύλλογος διδασκόντων σε έκδοση αποτελέσματος. Οι κηδεμόνες των μαθητών ή οι ίδιοι αν είναι ενήλικοι κάνουν υπεύθυνη δήλωση στον διευθυντή του οικείου γυμνασίου σε δύο μέρες από την έκδοση των αποτελεσμάτων του Ιουνίου και αναγράφεται ότι θα εξαιρεθούν στην επαναληπτική εξεταστική περίοδο του Σεπτεμβρίου.

Για την αξιολόγηση των μαθητών στο γενικό λύκειο εφαρμόζεται η κείμενη νομοθεσία. Προβλέπεται ειδική εξεταστική περίοδος κατά το δεύτερο δεκαπενθήμερο του Ιουνίου για όλους τους μαθητές που δικαιολογημένα απουσίαζαν από την εξέταση μαθήματος και για τους μαθητές της Γ΄ τάξης του γενικού λυκείου που δεν επιτυγχάνουν τον γενικό μέσο όρο. Προβλέπεται, επίσης, και μια ειδική εξεταστική περίοδος στις αρχές του Σεπτεμβρίου για όσους απουσίασαν δικαιολογημένα από εξέταση μαθήματος λόγω ασθενείας ή άλλου σημαντικού λόγου, για τους μαθητές της Α΄ και Β΄ τάξης που δεν πέτυχαν τον γενικό μέσο όρο στις προαγωγικές εξετάσεις του Ιουνίου και για τους μαθητές της Γ΄ τάξης που κατά την ειδική εξεταστική περίοδο του Ιουνίου δεν πέτυχαν τον γενικό μέσο όρο.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ σας ευχαριστώ, κυρία Υπουργέ.

Συνεχίζουμε με την πρώτη με αριθμό 792/20-6-2022 επίκαιρη ερώτηση δεύτερου κύκλου του Βουλευτή Χανίων του Συνασπισμού Ριζοσπαστικής Αριστεράς κ. Πολάκη προς την Υπουργό Παιδείας και Θρησκευμάτων με θέμα: «Διακοπή λειτουργίας της Πατριαρχικής Εκκλησιαστικής Σχολής Κρήτης».

Κύριε Πολάκη, έχετε τον λόγο για δύο λεπτά.

**ΠΑΥΛΟΣ ΠΟΛΑΚΗΣ:** Ευχαριστώ, κυρία Πρόεδρε.

Κυρία Υπουργέ, στα Χανιά για εκατόν τριάντα χρόνια –προσέξτε, εκατόν τριάντα χρόνια- λειτουργεί η Πατριαρχική Εκκλησιαστική Σχολή Κρήτης, η οποία είναι ένα γυμνάσιο και λύκειο γενικής παιδείας, δεν βγάζει παπάδες δηλαδή, για να το πω απλά. Είναι ένα γυμνάσιο και λύκειο γενικής παιδείας, που είναι το μοναδικό στην Κρήτη και ένα από τα δέκα αντίστοιχα που υπάρχουν σε όλη τη χώρα.

Σήμερα στο σχολείο αυτό φοιτούν περί τους εξήντα μαθητές -και θα ήταν περισσότεροι, εάν δεν υπήρχε όλη αυτή η φιλολογία και τελικά η απόφαση περί κλεισίματος-, αγόρια και κορίτσια που προέρχονται στην πλειονότητά τους από φτωχές οικογένειες ορεινών και δυσπρόσιτων περιοχών του νησιού, που επειδή το σχολείο τούς διασφαλίζει και σίτιση και στέγαση -έχει οικοτροφείο, δηλαδή-, για τα παιδιά αυτά αποτελεί τη μοναδική διέξοδό τους στη δευτεροβάθμια εκπαίδευση.

Επίσης, ένα κομμάτι των μαθητών είναι παιδιά τα οποία δέχτηκαν μαθητικό εκφοβισμό, bullying, στα άλλα σχολεία που πήγαν. Και επειδή σ’ αυτό το σχολείο υπάρχει ένα ιδιαίτερο δέσιμο με τους εκπαιδευτικούς, τα παιδιά αυτά, μπορώ να πω -γιατί συνάντησα τέτοια παιδιά και τους γονείς τους και μου το τόνισαν μετ’ επιτάσεως-, επούλωσαν αυτά τα ψυχικά τραύματα μέσα από όλο το περιβάλλον αυτού του σχολείου. Υπάρχει ιδιαίτερη ψυχική και συναισθηματική γαλήνη εκεί και μου το τόνισαν αυτό πολλοί.

Και στην κοινωνία των Χανίων και στους εκπαιδευτικούς του σχολείου, αλλά και στους μαθητές είναι ανεξήγητο γιατί με τον ν.4823 του 2021, το άρθρο 161, βάζετε λουκέτο σε μια τέτοια εκπαιδευτική δομή, που στη διάρκεια της λειτουργίας τόσων χρόνων έχει δώσει στην κοινωνία ανθρώπους που υπηρέτησαν πάρα πολλές τέχνες και επιστήμες.

Υπάρχει, μάλιστα, και ένας πολυπρόσωπος και δραστήριος σύλλογος αποφοίτων που κι αυτός επιμένει και αυτοί μας πρωτοβρήκαν για να κάνουμε κι αυτή την επίκαιρη ερώτηση σήμερα.

Όμως, πιο πολύ εντύπωση προξενεί το βίαιο κλείσιμο που επιχειρείται. Γιατί δεν δίνετε ένα μεταβατικό στάδιο που να δίνει τη δυνατότητα, χωρίς νέες εγγραφές, στους υπάρχοντες μαθητές να ολοκληρώσουν τη φοίτησή τους; Διότι αυτό που δημιουργείται τώρα είναι ότι κάποιοι μαθητές θα αφήσουν το σχολείο και κάποιοι θα προσπαθήσουν να πάνε κάπου αλλού. Κάποια από τα παιδιά που ήθελαν κατ’ επιλογή να ακολουθήσουν την κληρική κατεύθυνση, μπορεί και να βρεθούν, αν τα καταφέρουν και οικονομικά εννοώ, στα Ιεροσόλυμα. Οι περισσότεροι, πρακτικά, θα σταματήσουν το σχολείο.

Άρα το ερώτημα είναι -και έχω να πω και άλλα πολλά μετά για τη στάση της Εκκλησίας- αν θα επιμείνετε στην απόφασή σας, παρά τις δυσμενέστατες συνέπειες που αυτή επιφέρει στην τοπική κοινωνία.

Και εφόσον προχωρήσετε στο κλείσιμο του σχολείου, θα δώσετε τουλάχιστον τη δυνατότητα σε αυτούς που ήδη φοιτούν να αποφοιτήσουν χωρίς να διαταραχθεί η όλη ψυχική, σχολική και οικογενειακή τους ζωή, όπως είδα ότι κάνατε με τις άλλες σχολές που δίνετε παράταση για άλλον έναν χρόνο πριν μετατραπούν σε σχολές εκπαίδευσης κληρικών κ.λπ.; Είναι πρόσφατη η απόφασή σας και η εγκύκλιος.

Τα υπόλοιπα στη δευτερολογία μου.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει η κυρία Υπουργός.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κυρία Πρόεδρε.

Θέλω να σας πω, κύριε συνάδελφε, ότι αντιλαμβάνομαι απολύτως, γιατί κι εγώ Βουλευτής επαρχίας είμαι και είμαι σε επαφή με τους συμπολίτες μου, την ανησυχία και πολύ ορθά αυτό σας υποχρεώνει κοινοβουλευτικά να το αναδείξετε. Θα συμφωνήσω μαζί σας ότι ήταν μια σχολή, αυτή η Πατριαρχική Εκκλησιαστική Σχολή της Κρήτης, που είχε μακροχρόνια προσφορά.

Εκείνο στο οποίο θα διαφωνήσω είναι στο βίαιο κλείσιμο, γιατί είναι κάτι για το οποίο είχαμε προειδοποιήσει. Θα μου επιτρέψετε, λοιπόν, στην απάντησή μου να εκθέσω τα περιστατικά και εν συνέχεια επανέρχεστε και εσείς και στη δευτερολογία ολοκληρώνω κι εγώ.

Θέλω να σας διευκρινίσω λοιπόν, πριν πάω σε αυτό, ότι και η λήξη της λειτουργίας του Γενικού Εκκλησιαστικού Λυκείου και Γυμνασίου της Πατριαρχικής Εκκλησιαστικής Σχολής της Κρήτης συνδέεται άρρηκτα -κλείνει και είναι κάτι το οποίο ήταν γνωστό, όπως σας είπα- με την έναρξη λειτουργίας νέας εκπαιδευτικής δομής που είναι ανώτερης βαθμίδας, είναι μεταδευτεροβάθμια εκπαίδευση. Και αυτό γιατί αναβαθμίζεται και εκσυγχρονίζεται η εκκλησιαστική εκπαίδευση.

Διότι στη συγκεκριμένη περίπτωση αλλάζει το πεδίο παροχής εκπαιδευτικής δομής. Από δευτεροβάθμια και μεταδευτεροβάθμια, η σχολή μετατρέπεται σε Σχολή Μαθητείας Υποψηφίων Κληρικών, που χορηγεί μετά από διετή φοίτηση δίπλωμα μαθητείας επιπέδου 5 του Εθνικού Πλαισίου Προσόντων.

Και μάλιστα, όπως είχε αναφερθεί στον ν.4823/2021, αποκλειστικός σκοπός αυτών των Σχολών Μαθητείας Υποψηφίων Κληρικών είναι η εκπαίδευση υποψηφίων κληρικών της κατά το άρθρο 3 του Συντάγματος Ανατολικής Ορθοδόξου Εκκλησίας του Χριστού, υψηλού μορφωτικού επιπέδου και εκκλησιαστικού ήθους, με προσήλωση στις δημοκρατικές αξίες για να υπηρετήσουν στην Ελλάδα ή στις κοινότητες του απόδημου ελληνισμού.

Άρα, σε ό,τι αφορά σ’ αυτή τη δομή, όχι απλώς δεν πλήττεται με κατάργηση η εκκλησιαστική εκπαίδευση, αλλά αντίθετα εκσυγχρονίζεται και αναβαθμίζεται. Και στο πλαίσιο αυτής της αναβάθμισης και του εξορθολογισμού, εντάσσεται και η ρύθμιση που προβλέπεται και την καθιέρωση ενός ελάχιστου αριθμού μαθητών στα εκκλησιαστικά σχολεία για τρία συνεχή έτη, γιατί αυτό θεωρείται -και σωστά- απαραίτητη προϋπόθεση ώστε να διασφαλιστεί και η περαιτέρω λειτουργία.

Να επισημάνουμε ότι η δευτεροβάθμια γενική εκπαίδευση έχει υποχρεωτικό χαρακτήρα, ενώ η εκκλησιαστική εκπαίδευση έχει προαιρετικό χαρακτήρα, δηλαδή στα εκκλησιαστικά σχολεία φοιτούν μαθητές που επιλέγουν οι γονείς τους να φοιτήσουν σε αυτά. Νομίζω και από τη δική σας τοποθέτηση αυτό συνάγεται.

Η λειτουργία σχολείων προαιρετικού χαρακτήρα με τη διάθεση ανθρώπινου δυναμικού και υλικών πόρων προϋποθέτει την ύπαρξη ενός ελάχιστου αριθμού μαθητών. Θα σας πω παρενθετικά εδώ, κύριε Υπουργέ, ότι εσείς ασκήσατε διοίκηση και ξέρετε πολύ καλά ότι καμμιά φορά κάμπτεται το συμφέρον μιας ομάδας –και το συμφέρον θεμιτό είναι, δεν το λέω αρνητικά- μπροστά στο γενικό καλό και στη γενικότερη αναβάθμιση της παροχής υπηρεσιών.

Το 2010 έκλεισαν για τον ίδιο λόγο, δηλαδή για την έλλειψη μαθητών, δέκα εκκλησιαστικά σχολεία και δεν έγιναν οι απαραίτητες θεσμικές αλλαγές που μόλις σας ανέφερα, και βάσει του νέου νόμου στα εκκλησιαστικά σχολεία μπορεί να φοιτήσει κάθε ενδιαφερόμενος ανεξάρτητα από τον μόνιμο τόπο κατοικίας του. Δηλαδή, οι μαθητές στους οποίους αναφερθήκατε μπορούν να πάνε σε γειτονικές γεωγραφικές περιφέρειες, κάτι το οποίο δεν ισχύει για τα σχολεία γενικής δευτεροβάθμιας εκπαίδευσης. Δεν θα ζητήσει, δηλαδή, κάποιος από το παιδί πού κατάγεται, πού μένει η οικογένειά του για να εγγραφεί σε ένα λύκειο το οποίο λειτουργεί, αλλά επιτρέπεται -και για τους λόγους που καταλαβαίνετε και δεν έχει νόημα να φλυαρήσω αναφέροντάς τους- να γίνει αυτό ανεξάρτητα από τον τόπο κατοικίας.

Θα επανέλθω και στη δευτερολογία μου, κυρία Πρόεδρε, και σας ευχαριστώ.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ.

Κύριε συνάδελφε, έχετε τον λόγο.

**ΠΑΥΛΟΣ ΠΟΛΑΚΗΣ:** Δεν με καλύψατε, κυρία Υπουργέ, και θα σας αποδείξω το γιατί. Εγώ θέλω να φανταστείτε κάτι, να ήμουν εγώ εκεί κι εσείς εδώ και να είχαμε το ίδιο θέμα. Τι θα γινόταν; «Οι άθεοι, αντίχριστοι, σταλινομαδούροι κλείνουν το εκκλησιαστικό γυμνάσιο-λύκειο.». Αυτό θα ήταν το μότο της ερώτησής σας.

Έκανα αυτό το εύθυμο ξεκίνημα γιατί θέλω να πω τα εξής. Κοιτάξτε, σας είπα και πριν ότι στα σχολεία αυτά πάνε παιδιά, κυρίως, που είτε δέχτηκαν το οποιοδήποτε bullying, αλλά βασικά πάνε παιδιά φτωχών οικογενειών, που δεν μπορούν να πάνε και στο γυμνάσιο-λύκειο της περιοχής τους, δεν έχουν τη δυνατότητα, αλλά εδώ την έχουν γιατί τους προσφέρει σίτιση και στέγαση. Ποιο είναι, λοιπόν, το κοινό καλό ή το επιμέρους καλό που πρέπει να κάμψουμε; Διότι εγώ δεν ξέρω να έχει γίνει καμμία προετοιμασία για σχολή υποψηφίων κληρικών. Εγώ αυτό που ξέρω είναι ότι αυτή η σχολή είναι σε ένα σημείο-«φιλέτο» των Χανίων, το οποίο πολλοί θέλουν πιθανά αύριο να το δούμε να μετατρέπεται σε κάποια ξενοδοχειακή μονάδα μέσα από real estate, που μπορεί να κάνει και η Εκκλησία.

Διότι εδώ θέλω να καταγγείλω τη στάση της ηγεσίας και της Κρήτης και της ελληνικής Εκκλησίας σε σχέση με αυτό εδώ. Τα παιδιά αυτά είναι από διάφορες περιοχές της Κρήτης. Δεν έχω δει έναν παπά, έναν επίσκοπο να βγει να πει μια κουβέντα. Αν ήμασταν εμείς κυβέρνηση, θα μας λέγανε «οι άθεοι που κλείνουν το σχολείο», και τώρα κουβέντα. Άρα η δουλειά είναι μιλημένη, είναι προφανές.

Διότι προσέξτε τώρα, στο σχολειό αυτό πάνε καθηγητές από την επετηρίδα, πάνε τα παιδιά που δηλώνουν ότι θέλουν να πάνε γιατί δεν μπορούν να πάνε στο γυμνάσιο στα Σφακιά και να πηγαινόρχονται κάθε μέρα ή δεν ξέρω τι. Αυτό που λέτε εσείς είναι άλλο στάδιο, είναι άλλο επίπεδο εκπαίδευσης. Εκεί θα ελέγχει η Εκκλησία το ποιοι θα είναι οι κληρικοί, το ποιοι θα μπαίνουν, το ποιοι θα είναι οι εκπαιδευτές κ.λπ.. Ουσιαστικά, θα ελέγχουν όλο το παιχνίδι, και ίσως και αυτός είναι κι ένας λόγος που εξηγεί το γιατί δεν αντιδρούν.

Το σχολείο αυτό δεν έχει λίγα παιδιά. Έχει δυνατότητα ογδόντα με ογδόντα πέντε παιδιά να φιλοξενήσει εκεί. Εξήντα έχει τώρα, γιατί υπήρχε αυτή η προοπτική του κλεισίματος. Μια χαρά γεμάτο ήταν, και τα χρόνια που κυβερνούσαμε εμείς και τα υπόλοιπα.

Αλλά εδώ πραγματικά, εφόσον έχετε πάρει τέτοια απόφαση και εφόσον από ό,τι βλέπω έχει και η Εκκλησία τέτοιες ιδέες, αλλάξτε τη διάταξη και δώστε τη δυνατότητα να τελειώσουν τα παιδιά που ήδη φοιτούν στο σχολείο, γιατί σας το λέω πολύ καθαρά ότι θα σταματήσουν το σχολείο πολλά από αυτά τα παιδιά με το κλείσιμο της ιστορίας. Διότι πήγαν, και ο σύλλογος γονέων και εκπαιδευτικοί, και τους έλεγε η Εκκλησία: «Μα δεν έχουμε λεφτά, δεν μπορούμε να το κρατήσουμε σε λειτουργία κ.λπ.». Γιατί, το άλλο τζάμπα θα είναι, αυτό που θα είναι με τη σχολή των υποψήφιων κληρικών; Ή γιατί δεν μπορούν να συνυπάρξουν αυτά; Τι θα βγαίνουν, εξήντα παπάδες κάθε χρονιά, τον χρόνο; Πέντε-δέκα θα πηγαίνουν. Δεν χωρούν να λειτουργήσουν παράλληλα κι εκεί, αν το πάμε κι έτσι;

Και θα σας πω και κάτι άλλο, κυρία Μακρή, γιατί πολύ μου την έχει καρφώσει αυτό το πράγμα: Μόνο τα λεφτά αυτού του τραπεζιού του Αρχιεπισκόπου του Ιερώνυμου εκεί στη Βοιωτία, μόνο εκείνης της βραδιάς τα λεφτά, εξασφάλιζαν δύο χρόνια από τη λειτουργία αυτών των σχολείων. Αλλάξτε αυτό, τουλάχιστον δώστε τη δυνατότητα να τελειώσουν το σχολείο τα παιδιά που φοιτούν σήμερα.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Τον λόγο έχει η Υφυπουργός Παιδείας και Θρησκευμάτων κ. Ζέττα Μακρή.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Θέλω να σας πω μόνο σε αυτό που είπατε για την εναλλαγή ρόλων, ότι αν ήσασταν εσείς εδώ κι εγώ η ερωτώσα θα σας απηύθυνα αυτούς τους χαρακτηρισμούς. Νομίζω, κύριε Πολάκη, ότι γνωριζόμαστε πολύ καλά και ξέρετε ότι εγώ ποτέ στις προσωπικές μου και τις πολιτικές μου παρατηρήσεις και στον δημόσιο λόγο δεν κάνω χρήση τέτοιων εκφράσεων, τέτοιων λέξεων. Σέβομαι πάντοτε τους συναδέλφους μου και ειδικά και συναδέλφους που υπηρέτησαν…

**ΠΑΥΛΟΣ ΠΟΛΑΚΗΣ:** Καταλάβατε τι ήθελα να πω, όμως.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Κατάλαβα, αλλά δεν με αφορά. Το είπατε παρουσία μου, αλλά δεν με αφορά.

Θέλω να σας πω, επίσης, ότι το να ακούμε κοινωνικούς ή εμπλεκόμενους φορείς, είναι κάτι που είναι και κοινοβουλευτικά θεσμοθετημένο. Ξέρετε ότι όταν επεξεργαζόμαστε ένα νομοσχέδιο, οι φορείς έρχονται και είναι μέρος της επεξεργασίας. Η επιτροπή της Βουλής, κατά συνέπεια και οι συνάδελφοι της Αντιπολίτευσης, συνομιλούν μαζί τους. Το να συζητήσεις με έναν εμπλεκόμενο φορέα, εν προκειμένω την Εκκλησία, που είναι και ενδιαφερόμενος φορέας, δεν σημαίνει απαραίτητα συναλλαγή. Η συνεννόηση όταν επιτυγχάνεται, είναι θεμιτή.

Δεν φαντάζομαι όταν εσείς ήσασταν Υπουργός, θέλατε σώνει και καλά να κοντραριστείτε με κάποιους πριν τους ακούσετε, πριν συνομιλήσετε, πριν σας πείσουν ή πριν τους πείσετε. Η αναβάθμιση υπάρχει και η αναβάθμιση εκκλησιαστικής εκπαίδευσης ήταν κάτι ζητούμενο για την Κυβέρνησή μας και το Υπουργείο μας και πιστεύω ότι το πετύχαμε.

Εκείνο το οποίο κάναμε για τη σχολή, για την οποία μας ρωτάτε, είναι ότι προνοήσαμε -είναι γνωστό από το 2021- ότι θα λειτουργήσει το Εκκλησιαστικό Γυμνάσιο και Λύκειο Χανίων μέχρι το σχολικό έτος 2021 - 2022. Οι μαθητές των σχολείων αυτών εγγράφονται για το έτος 2022 - 2023 σε σχολείο δημόσιας δευτεροβάθμιας εκπαίδευσης ή σε άλλο εκκλησιαστικό σχολείο της επιλογής τους.

Ορίζεται επίσης ότι θα λειτουργήσει η σχολή μαθητείας, να μην το επαναλάβω και σας κουράσω.

Και η δυνατότητα αυτή που δόθηκε από το 2020 της λειτουργίας και του 2021 - 2022 είναι για να διασφαλιστεί η ομαλή μετάβαση στη νέα δομή της εκπαίδευσης, ο έγκαιρος οικογενειακός προγραμματισμός και να αποφύγουμε τον αιφνιδιασμό όλων των εμπλεκόμενων φορέων.

Άρα, λοιπόν, λειτούργησε μέχρι το έτος 2021 - 2022, όπως σας είπα. Και οι μαθητές θα εγγραφούν σε σχολεία δημόσια δευτεροβάθμιας εκπαίδευσης ή σε άλλο εκκλησιαστικό λύκειο.

Και επειδή αναφερθήκατε σε αριθμό μαθητών, είναι λίγο κάτω από εξήντα, αλλά είναι ακριβής ο αριθμός. Σε καμμιά περίπτωση, όμως, δεν δείχνει τη δυναμική που είπατε και πολύ περισσότερο επί των ημερών σας.

Θα ενημερώσω, λοιπόν, το Σώμα ότι στην Α΄ γυμνασίου είναι εννέα μαθητές, στη Β΄ γυμνασίου έξι μαθητές, στην Γ΄ γυμνασίου πέντε μαθητές και στην Α΄, Β΄ και Γ΄ λυκείου δώδεκα μαθητές.

Άρα η δυναμική που είπατε ότι υπήρχε επί των ημερών σας και ανεκόπη από εμάς δεν αποδεικνύεται από τα νούμερα.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ.

Προχωρούμε στη συζήτηση της δεύτερης με αριθμό 799/20-6-2022 επίκαιρης ερώτησης δεύτερου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Παιδείας και Θρησκευμάτων,με θέμα: «Αδιαφορία του Υπουργείου για τα σωρευμένα προβλήματα του Ενιαίου Ειδικού Επαγγελματικού Γυμνάσιου – Λυκείου (ΕΝΕΕΓΥΛ) Περιστερίου».

Κύριε συνάδελφε, έχετε τον λόγο για δύο λεπτά.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε, και συγχαρητήρια που ξέρετε και το ακρωνύμιο, γιατί είναι πολύ σημαντικά αυτά τα σχολεία. Μιλάμε για τα ειδικά επαγγελματικά γυμνάσια και λύκεια και συγκεκριμένα για το Περιστέρι. Βέβαια, αντίστοιχα προβλήματα υπάρχουν και αλλού.

Και άλλα σχολεία που επισκέφτηκα, αλλά κυρίως το Περιστέρι είναι μια συγκλονιστική περίπτωση ενός πρότυπου δημόσιου σχολείου, κυρία Υπουργέ, και σας καλώ να επισκεφτείτε αυτό το σχολείο.

Είναι ένα σχολείο που στο ποσοστό που γνωρίζω θεσμικά ούτε ο διευθυντής της δευτεροβάθμιας, επίσημα τουλάχιστον, το έχει επισκεφτεί, όπως μου είπε και ο ίδιος.

Θα έπρεπε να το επισκεφτείτε. Είναι ένα σχολείο, το οποίο λειτουργεί από το τίποτα. Δεν έχετε δώσει ως πολιτεία υπολογιστές, αίθουσες, εργαστήρια, καθηγητές, νοσηλευτές, τίποτα που είναι απαραίτητο. Στοιχειωδώς συμπληρώνονται κάποια κενά, κάποια τεράστια κενά ή ανάγκες και από προσωπική δουλειά. Με τη δημιουργία μιας κοινότητας εκπαιδευτικών, γονέων και μαθητών κρατιέται όχι όρθιο αυτό το σχολείο, αλλά όποιος στην ευρύτερη περιοχή έχει χρήματα για να πάει το παιδί σε ιδιωτικό, επιμένει να το πάει σε αυτό.

Θέλετε, όμως, να δείτε με τι συνθήκες δουλεύει αυτό το σχολείο;

Είναι ένα σχολείο που αναπτύσσεται, δηλαδή τώρα θα έρθει και η τελευταία τάξη. Στην ουσία, τώρα θα έχει τάξη Γ΄ λυκείου. Λείπουν επτά αίθουσες διδασκαλίας για την τρέχουσα χρονιά. Για την επόμενη υπάρχουν περισσότερες.

Έχω επισκεφτεί την αίθουσα, όπου οι μαθητές τριών τάξεων ειδικού σχολείου, δηλαδή με αυτισμό, με ΔΕΠΥ, με διάφορες ψυχοκοινωνικές δυσκολίες, έκαναν μάθημα, κυρία Υπουργέ, ταυτόχρονα με τρεις διαφορετικούς δασκάλους. Ταυτόχρονα οι δύο καθηγητές δίδασκαν δύο τάξεις στον ίδιο μαυροπίνακα.

Θέλω να μου εξηγήσετε εσείς αν πιστεύετε όχι μαθητές με αυτισμό και ΔΕΠΥ, αλλά μαθητές που δεν έχουν αυτισμό και ΔΕΠΥ αν είναι δυνατόν ποτέ να κάνουν μάθημα στην ίδια αίθουσα τρεις διαφορετικές τάξεις, οι δύο στον ίδιο μαυροπίνακα. Είναι ποτέ εφικτό αυτό να γίνει; Εγώ δεν θα μπορούσα.

Δεν είναι μόνο αυτό. Αυτό είναι η λύση ανάγκης, αφού κάνουν τα παιδιά μάθημα στο αμφιθέατρο, στο προαύλιο, στον χώρο υποδοχής και οπουδήποτε αλλού. Και έχετε ενημερωθεί δημόσια για όλα αυτά. Θα σας καταθέσω στα Πρακτικά την τελευταία επιστολή όλης της κοινότητας, καθηγητών, γονέων και μαθητών. Είναι σε πλήρη γνώση σας όλα αυτά και δεν έχετε κάνει το παραμικρό.

(Στο σημείο αυτό ο Βουλευτής κ. Κρίτων - Ηλίας Αρσένης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το αφήνω εδώ, γιατί τελείωσε ο χρόνος και θα επανέλθω με τις υπόλοιπες λεπτομέρειες στη δευτερολογία.

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Σας ευχαριστώ, κυρία Πρόεδρε.

Πάντως θέλω να σας πω με απόλυτη ειλικρίνεια, κύριε Αρσένη, ότι κάθε φορά που μου κάνετε ερωτήσεις, οι εννέα στις δέκα ερωτήσεις, κατ’ αρχάς, είναι για το Περιστέρι και το Αιγάλεω και αναρωτιέμαι αν τα πράγματα είναι τόσο τραγικά. Δηλαδή, εκεί ουσιαστικά δεν παρέχεται εκπαίδευση, αν πιστέψω αυτά που λέτε. Έχετε μια τάση γενικώς να διεκτραγωδείτε καταστάσεις σε βαθμό που θα μου επιτρέψετε, αλλά από την έρευνα που κάνουμε στο Υπουργείο για να απαντήσουμε στις ερωτήσεις σας, είναι υπερβολικός και είναι και απολύτως μειωτικός και για εκείνους που παρέχουν εκπαίδευση εκεί.

Έχετε, επίσης κάτι άλλο και σας το λέω με σεβασμό και εκτίμηση, γιατί ξέρετε ότι όταν έχω απέναντί σας, ότι επιμένετε να με ρωτάτε για θέματα που δεν είναι της αρμοδιότητας του Υπουργείου μας. Τα κτηριακά δεν είναι αρμοδιότητα του Υπουργείου Παιδείας. Εγώ, βεβαίως, επιμένω να σας απαντώ, γιατί επαναλαμβάνω ότι και σας σέβομαι και σας εκτιμώ, αλλά σας λέω ότι δεν θα το κάνω άλλη φορά. Δεν θα καθίσω να κάνω την έρευνα να σας απαντήσω για κάτι που δεν είναι δική μας αρμοδιότητα.

Για τελευταία φορά, λοιπόν, σας λέω ότι στο πλαίσιο των δικών μας αρμοδιοτήτων, η ίδρυση σχολείων γενικής ή ειδικής εκπαίδευσης, όπως ισχύει αυτή, σε μας ανήκει μόνο κατά τον έλεγχο, όταν μας κατατεθούν σχετικά αιτήματα. Οι δήμοι, δηλαδή, με τα θεσμοθετημένα όργανα, που είναι το δημοτικό συμβούλιο, η ενιαία σχολική επιτροπή πρωτοβάθμιας ή δευτεροβάθμιας εκπαίδευσης, η οικονομική υπηρεσία, βεβαιώνουν ότι υπάρχει κατάλληλος χώρος στέγασης. Από εκεί εκκινεί η πρωτοβουλία και για τις αίθουσες που αναφέρετε και για τις σχολικές υποδομές.

Μας βεβαιώνουν, λοιπόν, ότι υπάρχει κατάλληλος χώρος στέγασης, αλλά και δυνατότητα χρηματοδότησης μέσω του προϋπολογισμού του δήμου. Με αυτές τις προϋποθέσεις ιδρύθηκε και το Ενιαίο Ειδικό Επαγγελματικό Γυμνάσιο και Λύκειο του Περιστερίου και το ΦΕΚ δημοσιεύτηκε στις 28-9-2009. Συστεγάζεται με το 3ο ΕΠΑΛ. Καταλαμβάνει τους χώρους του 4ου Εργαστηριακού Κέντρου, το οποίο έχει μεταφερθεί.

Κατά την έναρξη της συστέγασης του ΕΝΕΕΓΥΛ με το 3ο ΕΠΑΛ Περιστερίου ο αριθμός των μαθητών δεν δημιουργούσε προβλήματα στη λειτουργία των δύο σχολείων. Με το πέρασμα του χρόνου, οι μαθητές του Ενιαίου Ειδικού Επαγγελματικού Γυμνασίου και Λυκείου αυξήθηκαν κατά έτος και έκαναν επιτακτική την ανάγκη αναδιαμόρφωσης των χώρων του κτηρίου. Με συνδρομή του Δήμου Περιστερίου, που έχει και την ευθύνη, χωρίστηκαν κάποιες αίθουσες σε μικρότερες, γιατί ο ανώτερος αριθμός ανά τμήμα στο ΕΝΕΕΓΥΛ είναι εννέα.

Για την ανέγερση νέων σχολικών μονάδων πρωτοβάθμιας και δευτεροβάθμιας, το Υπουργείο μας, και συγκεκριμένα η Διεύθυνση Τεχνικών Υπηρεσιών, μετά από σχετικό αίτημα των δήμων -θα το λέω με κάθε ευκαιρία- εκπονεί κτηριολογικό πρόγραμμα, που ισχύει για όλους τους φορείς που εκτελούν έργα σχολικής τέχνης ανά την επικράτεια, όπως είναι οι ΚΤΥΠ, οι «ΚΤΙΡΙΑΚΕΣ ΥΠΟΔΟΜΕΣ», όπως είναι και οι δήμοι. Αυτό το κτηριολογικό πρόγραμμα που εκπονούμε εμείς προσδιορίζει τις προδιαγραφές των χώρων ως προς το είδος, τον αριθμό, το μέγεθος και παίρνουμε υπ’ όψιν το είδος και τη δυναμικότητα της εκπαιδευτικής μονάδας.

Σε σχέση με το Λύκειο του Περιστερίου που με ρωτάτε, δεν υπάρχει αυτή τη στιγμή κανένα αίτημα για χορήγηση κτηριολογικού προγράμματος. Κανένα, μα κανένα.

Όμως, κύριε συνάδελφε, σας το λέω με ειλικρίνεια και επαναλαμβάνω, με πολύ σεβασμό: Δεν θέλω να με ρωτήσετε ξανά για θέματα που δεν είναι η αρμοδιότητα του Υπουργείου μας, που είναι αρμοδιότητα άλλων φορέων.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Και εγώ ευχαριστώ, κυρία Υπουργέ.

Κύριε συνάδελφε, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κυρία Πρόεδρε.

Κυρία Υπουργέ, καταλαβαίνω ότι λέτε ότι είναι αρμοδιότητα του κ. Παχατουρίδη, του Δημάρχου Περιστερίου, ότι αυτός είναι που δεν δίνει τις αίθουσες. Είναι σαφές. Η απάντησή σας είναι σαφής. Όμως, η ερώτηση δεν αφορά μόνο το κτηριακό. Δεν αφορά το κτηριακό όταν μιλάμε για το πώς αυτή τη στιγμή σε αυτό το σχολείο δεν υπάρχουν ο ψυχολόγος ή η ψυχολόγος, η κοινωνική λειτουργός ή ο κοινωνικός λειτουργός, ο νοσηλευτής ή η νοσηλεύτρια. Και αυτό είναι του κ. Παχατουρίδη; Στην ουσία δεν έχουμε τις συνθήκες για να μπορέσει να λειτουργήσει αυτό το σχολείο όπως θα έπρεπε. Ο εξοπλισμός και αυτός είναι του δήμου;

Αν επισκεφθείτε αυτό το κτήριο, θα δείτε ότι όλα έχουν γίνει εκ των ενόντων. Πρόκειται για ένα συγκλονιστικό σχολείο. Θα έπρεπε να το επισκεφθείτε και να πάτε να μιλήσετε με τη διεύθυνση και τους εκπαιδευτικούς για το πώς, χωρίς να έχετε δώσει τη στοιχειώδη υποδομή, λειτουργεί ένα πρότυπο σχολείο κατά τα άλλα, παρ’ όλο που το πλαίσιο των υποδομών είναι τόσο ελλιπές. Και ανταγωνίζεται τα ιδιωτικά! Θέλουμε να μας εξηγήσετε, έχετε δώσει υπολογιστές σε αυτό το σχολείο; Έχετε δώσει έπιπλα σε αυτό το σχολείο;

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Δεν σας άκουσα καλά, κύριε Αρσένη. Τι με ρωτάτε αν έχουμε δώσει;

**ΚΡΙΤΩΝ - ΗΛΙΑΣ ΑΡΣΕΝΗΣ:** Έχετε δώσει υπολογιστές και έπιπλα; Γιατί εγώ αυτά που είδα σε αυτό το σχολείο ήταν όλα εκ των ενόντων. Έπιπλα από τους γονείς και από τους καθηγητές, όλα εκ των ενόντων. Λειτουργεί τέλεια, αλλά η πολιτεία απουσιάζει. Και λειτουργεί τέλεια, με εξαίρεση βέβαια ότι δεν έχουν τα εργαστήρια που χρειάζονται και τα λοιπά. Και πάλι δεν δίνετε χρήματα για τα εργαστήρια εσείς ως Υπουργείο. Μήπως και ο εξοπλισμός των εργαστηρίων είναι στο κομμάτι το κτηριακό και είναι και αυτό στο κομμάτι του κ. Παχατουρίδη; Πείτε το μας και αυτό! Από τους γονείς πάλι είναι τα χρήματα. Όμως, δεν υπάρχουν ούτε οι χώροι.

(Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή)

Θέλω να σας πω ότι εδώ πέρα έχουμε ένα σχολείο το οποίο λειτουργεί -και σας καλώ να το επισκεφθείτε-, παρ’ όλο που από υποδομές η πολιτεία, είτε εσείς ως Υπουργείο είτε ο Δήμος Περιστερίου, δεν έχει κάνει όχι τα αυτονόητα, αλλά είναι λες και ζούμε στη δεκαετία του ’50. Από την αυτοθυσία των εκπαιδευτικών, τη δυνατή κοινότητα που δημιουργήθηκε από τους γονείς και τους μαθητές μπαίνουν παιδιά με δυσκολίες και βγαίνουν πλήρως λειτουργικά από αυτό το σχολείο που εσείς έχετε αποεπενδύσει.

Σας καλώ να διορθώσετε τα κακώς κείμενα, να πάρετε τηλέφωνο, αν θέλετε, και εσείς τον κ. Παχατουρίδη να κάνει τη δουλειά του. Γιατί η ευθύνη της παιδείας είναι σε εσάς, το τελικό αποτέλεσμα, ο μαθητής, ο εκπαιδευτικός. Ανήκει σε εσάς η ευθύνη. Και να επισκεφθεί αυτό το σχολείο, να μιλήσετε με τους εκπαιδευτικούς για να δείτε τι μπορείτε να διορθώσετε στην πολιτική σας συνολικά, εφόσον θέλετε δημόσια σχολεία που να είναι καλύτερα από τα ιδιωτικά. Τα θέλετε;

**ΠΡΟΕΔΡΕΥΟΥΣΑ (Σοφία Σακοράφα):** Ευχαριστώ, κύριε συνάδελφε.

Κυρία Υπουργέ, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κυρία Πρόεδρε.

Δεν είναι δικιά μου δουλειά να βαθμολογώ τους δημάρχους. Η εντύπωση που έχω όμως και δεν νομίζω ότι είναι πεπλανημένη είναι ότι ο κ. Παχατουρίδης την κάνει πολύ καλά τη δουλειά του. Σε ό,τι αφορά τα θρανία και όλα αυτά, επαναλαμβάνω τώρα, και θα γίνω και μονότονη και κουραστική, ότι δεν είναι ευθύνη του Υπουργείου μας. Μας ενδιαφέρει. Δεν είναι ευθύνη του Υπουργείου μας. Θα πω όμως σχετικά με τους υπολογιστές ότι, αν είχατε περιλάβει το θέμα στην ερώτηση, θα σας απαντούσα και για το σχολείο αυτό. Θα σας πω όμως ότι από το RRF έχουμε εξασφαλίσει 453 εκατομμύρια, τα οποία θα δοθούν στην αναβάθμιση των ψηφιακών υποδομών των σχολείων, θα υπάρχουν διαδραστικοί πίνακες, θα υπάρχει ο εξοπλισμός των εργαστηρίων δεξιοτήτων με STEM και με όλα αυτά. Και ήδη τα πρώτα 30 εκατομμύρια αρχίζουν να διατίθενται στα σχολεία.

Θα σας πω και κάτι που σας το λέω, κύριε Αρσένη, κάθε φορά, επειδή με ρωτάτε για τους εκπαιδευτικούς και πόσους έχουμε διορίσει. Σας το λέω κάθε φορά που μιλούμε εδώ πέρα, με δεδομένη και την ανακοίνωση από τον ίδιο τον Πρωθυπουργό του διορισμού επιπλέον οκτώ χιλιάδων πεντακοσίων ογδόντα έξι εκπαιδευτικών, ότι φτάσαμε σχεδόν τους είκοσι πέντε χιλιάδες διορισμούς, τους πρώτους στην ειδική αγωγή -επειδή σας ενδιαφέρει πολύ το θέμα-, τους πρώτους στα εκπαιδευτικά χρονικά. Και πέρυσι είχαμε πάρει και σχεδόν σαράντα πέντε χιλιάδες αναπληρωτές και μέλη ειδικού επιστημονικού και βοηθητικού προσωπικού.

Θα σας απαντήσω, όμως, και για το ΕΝΕΕΓΥΛ Περιστερίου, για το οποίο με ρωτάτε συγκεκριμένα: Εκατόν ένας μόνιμοι διορισμοί εκπαιδευτικών διαφόρων ειδικοτήτων και κλάδων στη γενική εκπαίδευση. Ογδόντα τέσσερις στην ειδική αγωγή και εκπαίδευση. Είκοσι εννέα μόνιμοι διορισμοί μελών ειδικού επιστημονικού και βοηθητικού προσωπικού, συνολικά διακόσιοι δεκατέσσερις μόνιμοι διορισμοί, επαναλαμβάνω, για το Ενιαίο Ειδικό Επαγγελματικό Γυμνάσιο και Λύκειο Περιστερίου.

Κατά την τρέχουσα σχολική χρονιά 2021 -2022, στη Διεύθυνση Δευτεροβάθμιας Εκπαίδευσης Γ΄ Αθήνας πραγματοποιήθηκαν επτακόσιες έξι προσλήψεις αναπληρωτών εκπαιδευτικών και μελών ειδικού επιστημονικού και βοηθητικού προσωπικού. Συγκεκριμένα, έγιναν τριακόσιες ογδόντα δύο προσλήψεις στις δομές γενικής εκπαίδευσης, διακόσιες εξήντα οκτώ προσλήψεις στις δομές ειδικής αγωγής και εκπαίδευσης και πενήντα έξι επιπλέον προσλήψεις προσωρινών αναπληρωτών με σχέση εργασίας ιδιωτικού δικαίου ορισμένου χρόνου με συμβάσεις τρίμηνης διάρκειας, για την κάλυψη των κενών που προκύπτουν από λόγους συναφείς με τη μετάδοση και διασπορά του κορωνοϊού COVID-19.

Τα γνωρίζετε τα στοιχεία αυτά, κύριε Αρσένη; Προφανώς και τα γνωρίζετε. Εγώ η ίδια σάς έχω απαντήσει δυο φορές, στην ερώτηση 389/7-2-2022 και στην 475/28-2-2022. Δύο επίκαιρες ερωτήσεις που εγώ, η ίδια, τις απάντησα. Τα ίδια στοιχεία είναι τότε, τα ίδια και τώρα.

Εγώ τη σέβομαι την κοινοβουλευτική διαδικασία και θέλω να πω ότι πρέπει να τη σέβεστε και εσείς. Επανέρχεστε ρωτώντας το ίδιο πράγμα για τρίτη φορά. Στο τέλος της σχολικής χρονιάς ξέρετε ότι θα πάρετε τα ίδια στοιχεία, δεν είμαστε κατά τη διάρκεια της σχολικής χρονιάς.

Θέλω, λοιπόν, να τελειώσω λέγοντας ότι η διαχείριση και η διάθεση του υφιστάμενου διδακτικού προσωπικού και η τοποθέτηση στις σχολικές μονάδες είναι αρμοδιότητα των οικείων διευθύνσεων εκπαίδευσης. Επίσης, η Διεύθυνση Δευτεροβάθμιας Εκπαίδευσης Γ΄ Αθήνας, προκειμένου να καλύψει κενά σε μαθήματα που εξετάζονται από την τράπεζα θεμάτων και μέχρι την πρόσληψη αναπληρωτή, διέθεσε -όπως και εσείς το παραδέχεστε- αναπληρωτή εκπαιδευτικό άλλου σχολείου, για να τα διδάξει τα μαθήματα αυτά.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Σοφία Σακοράφα):** Κι εγώ σας ευχαριστώ, κυρία Υπουργέ.

Δεν θα συζητηθεί, κατόπιν συνεννόησης, η πρώτη με αριθμό 789/20-6-2022 επίκαιρη ερώτηση πρώτου κύκλου του Βουλευτή Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Ιωάννη Μουζάλαπρος την Υπουργό Παιδείας και Θρησκευμάτων, με θέμα: «Άμεση η ανάγκη διερεύνησης των καταγγελιών ιδιωτικών εκπαιδευτικών αναφορικά με τα προγράμματα επιμόρφωσης ανήλικων προσφυγόπουλων».

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΟΥΣΑ (Σοφία Σακοράφα):** Με τη συναίνεση του Σώματος και ώρα 11:46΄ λύεται η συνεδρίαση για αύριο, ημέρα Πέμπτη 23 Ιουνίου 2022 και ώρα 10:00΄, με αντικείμενο εργασιών του Σώματος νομοθετική εργασία, σύμφωνα με τη συμπληρωματική ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**